text:
KIBATULU MOXI
Nzambi Nanhi?
1, 2. Ibhuidisu iebhi iene bhanga o athu?
O ANA-NDENGE ebhula kiavulu. Eie né muene se ua a jimbuluila kiá o maka, ene a kuibhula dingi, ‘Mukonda diahi?’ Kioso ki u a tambuijila, ene a kuibhula dingi, ‘Maji mukonda diahi?’
2 Ki kale se tu ana-ndenge mba tu adiakimi, etu enioso tu bhanga ibhuidisu. Saí bhabha, tu dibhuidisa se tua-nda dia-hi? Mba tua-nda zuata-hi? Mba tua-nda sumba-hi? Tu tena kuibhuidisa ima ia mukuá ia lungu ni muenhu mba ni ima ia-nda bhita ku hádia. Maji kioso ki tu kamba kusanga o itambuijilu ia tokala ia ibhuidisu ietu, ki tena ku tu bhangesa kubhuila mu ku i sota.
3. Mukonda diahi athu avulu a banza kuila ene ka tena kusanga o itambuijilu ia ibhuidisu iâ ia beta-o-kota?
3 O kuila o Bibidia iala ni itambuijilu ia ibhuidisu ia beta-o-kota i tuene mu dibhanga? Amoxi a xikina kuila kidi, maji amba kuila o Bibidia ia bhonzo kiavulu phala ku i tendela. Ene a banza kuila, o jimesene mba o atuameni a jingeleja, ene ngó ejiia o itambuijilu. A mukuá a kala ni jisonhi ja kuxikina kuila kejiia o itambuijilu ia ibhuidisu iâ. Ihi i u banza?
4, 5. Ibhuidisu iebhi ia beta-o-kota i uala na-iu? Mukonda diahi ua tokala kukolokota mu kusota o itambuijilu ié?
4 Eie nange ua mesena kuijiia o itambuijilu ia ibhuidisu íii: Mukonda diahi ngala ku muenhu? Ihi ia-nda bhita n’eme kioso ki nga-nda fua? Nzambi nahi? O Mesene ia fuma Jezú, uambe: ‘Bhinga, n’a ku bhane; sota, ni u sange; phupha, n’a ku jikuile.’ (Matesu 7:7) Kana kubhuila mu kusota o itambuijilu ia tokala ia ibhuidisu iê.
5 Se u kolokota mu ku “sota,” ua-nda sanga o itambuijilu iê mu Bibidia. (Jisabhu 2:1-5) O itambuijilu ki i bhonzo ku i tendela kana. O ima i ua-nda di longa mu Bibidia, ia-nda kubhana kusanguluka ku muenhu lelu, ni kidielelu kiambote ku hádia. Tua-nda zuela ia lungu ni kibhuidisu kiene mu thandanganhesa athu avulu.
O KUILA NZAMBI UA TU ZOLO INGA MUTHU UA IIBHA?
6. Mukonda diahi o athu ene mu banza kuila Nzambi kene mu suua o jiphaxi ja bhita na-ju?
6 Athu avulu a banza kuila Nzambi ka tu zolo. Ene amba kuila se Nzambi ua tu zolele, o mundu ueji kala kididi kiambote. Maji tuene mu mona ita, kudizemba, uadiama ku mundu uoso. O athu ene mu kata, a bhita mu jiphaxi, áfua. Saí athu ebhula, ‘Se Nzambi ua tu zolo, mukonda diahi u tuehela kubhita mu jiphaxi?’
7. (a) Kiebhi o atuameni a jingeleja ene mu longa o athu kuila Nzambi muthu ua iibha? (b) Mukonda diahi tu tena kuxikina kuila ki Nzambi uene mu bheka o mavuua?
7 Saí ithangana, o atuameni a jingeleja a bhangesa o athu kubanza kuila Nzambi muthu ua iibha. Se ku bhita divuua, ene amba kuila kiene kia mesenene Nzambi, kuila o divuua di bhita. Kioso ene kia zuela kiki, kifuá a mu zuela kuila Nzambi muéne ua bheka o divuua. Maji o Bibidia i longa kuila Nzambi, ka bhange ima iaiibha. O divulu dia Tiiaku 1:13, di tu tangela kuila Nzambi kene mu bheka jiphaxi ku muthu. Dizuela kuila: ‘O muthu kia kala mu ithangana ia malamba, k’ele, uixi: Nzambi muéne ua ngi bhekela o jiphaxi. Mukonda Nzambi ki muthu uaiibha, muène kene mu bheka jiphaxi ku muthu.’ Sumbala muéne kene mu fidisa o mavuua, maji ki muéne uene mu a bheka kana. (Tanga Jobe 34:10-12.) Tu mone kifika.
8, 9. Mukonda diahi ki kima kiambote kutatela Nzambi mukonda dia hadi ietu? Ta kifika.
8 Xinganeka munzangala uala hanji kubhata ni jitata jê. Tat’ê ua mu zolo kiavulu, ua mu longo kusola ni kubhanga o ima ni unjimu. O munzangala u bhukumukina o tata, u tunda ku bhata. Muéne u di ta mu kubhanga ima ia iibha, i mu bhekela ibhidi iavulu. O kuila eie ueji tatela o tata, mukonda dia kuehela o mona ku tunda ku bhata? Kana! (Luka 15:11-13) Kála o tata íii, Nzambi ka fidisa o athu a solo ku mu bhukumukina, mba kubhanga ima ia iibha. Mu kiki, kioso ki kubhita divuua, tua tokala kuijiia kuila, ki Nzambi ua bheka o divuua. Ki kima kiambote ku tatela Nzambi.
9 Nzambi uejiia se mukonda diahi ua mu kuehela hanji o ima iaiibha kubhita. Mu kibatulu kia 11, eie ua-nda di longa ihi i longa o Bibidia ia lungu ni maka enhá. Maji ua tokala kuijiia kuila Nzambi ua tu zolo kiavulu, ki muéne uene mu tu bhekela o hadi kana. Mu kidi, Muéne ngó u tena ku tu bhulula.—Izaia 33:2.
10. Mukonda diahi tu tena kudielela kuila Nzambi ua-nda zubha o kuiibha kuoso mu ngongo?
10 Nzambi muthu ukôla. (Izaia 6:3) Muéne u bhanga ngó ima ia zele ni iambote. Tu tena ku mu dielela. Muéne ka difu ni athu akua ituxi. Mukonda o athu akua ituxi a bhanga ima ia iibha. Katé muene o jinguvulu jambote, kene ni kutena kua kuzubha o ima iaiibha iene mu bhanga o athu. Kana-bhu nguvulu ua tundu Nzambi mu kutena. Muéne uala ni kutena kuavulu, mukonda dia kiki ua-nda zubha o kuiibha kuoso mu ngongo. Mu kiki, ki kua-nda kala dingi kuiibha katé ku hádia ni hádia.—Tanga Jisálamu 37:9-11.
KIEBHI KIA DIVUA NZAMBI KIOSO KIA MONA ATHU A MU BHITA MU JIPHAXI?
11. Kiebhi kia divua Nzambi kioso kia mona o jiphaxi ji u bhita na-ju?
11 Kiebhi ki divua Nzambi kioso kia mona o ima ia iibha iene mu bhita ku mundu ni ku muenhu uê? O Bibidia i longa kuila Nzambi, ua “uabhela o kubatula mu kidi.” (Jisálamu 37:28) Kienhiki, muéne ua uabhela o ima iambote, maji ua zembe o ima ia iibha. Muéne u divua kia iibha kioso kia mona athu a mu tala hadi. O Bibidia i zuela kuila, Nzambi kia mu ‘bhekele lamba ku muxima uê,’ kioso kia mono kuila, ixi iezalele ni kuiibha kuavulu. (Dimatekenu 6:5, 6) Nzambi ka lunguluka. (Malakiia 3:6) O Bibidia i zuela kuila mu kidi Nzambi ua ku zolo.—Tanga 1 Phetele 5:7.
12, 13. (a) Mukonda diahi etu tua zolo ni kusuua o athu, ni kiebhi ki tu divua mu kumona o hadi mu ngongo? (b) Mukonda diahi tua tokala kudielela kuila Nzambi ua-nda zubha o hadi ni kuiibha kuoso?
12 O Bibidia i zuela ué kuila Nzambi ua tu bhange mu kidifuanganu kiê. (Dimatekenu 1:26) Kiki kilombolola kuila, Nzambi ua tu bhange ni ídifua iala na-iu muéne. Mu kiki, eie se uene mu divua kiaiibha mu kumona athu a mu tala hadi, ijiia na-kiu kuma Nzambi u beta kudivua kiaiibha eie ndenge! Kiebhi ki tua kijiia kuila kiki kidi?
13 O Bibidia i tu longa kuila, “Nzambi henda.” (1 Nzuá 4:8) Nzambi u bhanga o ima ioso mukonda dia henda. Kienhiki, etu tu zola mukonda Nzambi henda. Xinganeka: Eie se ua kexile ni kutena, o kuila ueji zubha o hadi ioso ni kuiibha mu ngongo? Sé phata kiene ki ueji bhanga, mukonda ua zolo o athu. Abha Nzambi? Muéne uene ni kutena, kuma muéne ua tu zolo, tu tena kudielela kuila ua-nda zubha o hadi ni kuiibha kuoso mu ngongo. U tena kudielela kuila o ikanenu ioso i tua tange ku dimatekenu dia divulu didi, ia-nda di kumbidila! Maji phala kudielela kiambote mu ikanenu íii, ua tokala kuijiia kiambote Nzambi.
NZAMBI UA MESENA KUILA U MUIJIIA
14. O dijina dia Nzambi nanhi, ni kiebhi ki tuejiia kuila tua tokala kutumbula o dijina didi?
14 Eie se ua mesena kukala u dikamba dia muthu, ihi i u dianga ku mu tangela? U mu tangela o dijina diê. O kuila Nzambi uala ni dijina? Jingeleja javulu jene mu longa kuila o dijina diê, Nzambi mba Ngana kuabhu, maji iá ki majina kana. Ene majina a ujitu, kála “sobha” mba “mákulundu.” Nzambi u tu tangela kuila dijina diê Jihova. O divulu dia Jisálamu 83:18, di zuela: “Phala a k’ijiie kuma eie ngó uavu o dijina dié dia Jihova, kumoneka luiadi; eie-muène ngó Suke-ku mu ngongo ioso.” O asoneki a Bibidia, a soneka o dijina dia Nzambi jimidi ni jimidi ja jiveji. Jihova ua mesena kuila eie uijiia o dijina diê ni ku di tumbula. Muéne u ku tangela o dijina diê phala u tene kukala u dikamba diê.
15. O dijina Jihova, dilombolola ihi?
15 O dijina dia Nzambi Jihova, dilombolola kuila Nzambi u tena kubhanga kima kioso-kioso kia kanena muéne, ni kukumbidila o vondadi iê. Se-ku kima mba muthu u tena ku mu fidisa. Jihova muéne ngó ua tokala kukala ni dijina didi. *
16, 17. Ihi i lombolola o dijina dia ujitu (a) “Muteni-a-Ioso?” (b) “Sobha inangenena?” (c) “Mubhangi?”
16 Kála ki tua tange kiá kudima, o divulu dia Jisálamu 83:18, diambe ia lungu ni Jihova: “Eie-muène ngó Suke-ku.” O divulu dia Dijingunuinu 15:3 di zuela ué: ‘Eie Jihova Nzambi Muteni-a-Ioso, o ikalakalu ié kukula kuahi, ikalakalu idiuanesa kinéne! Eie, Ngana, u Sobha inangenena, o ixinganeku ié kuiuka kuahi. Ima ioso i u sola kubhanga, ia kidi!’ Ihi ilombolola o dijina dia ujitu “Muteni-a-Ioso?” Dilombolola kuila Jihova ua tundu athu oso mu ngongo mu kutena. O dijina dia ujitu, “Sobha inangenena,” dilombolola kuila tundé dia tundé, muéne Nzambi. O divulu dia Jisálamu 90:2, di tu londekesa kuila tundé xahulu katé ku hádia, muéne Nzambi u nangenena. Iá madiuanu!
17 Jihova muéne ngó o Mubhangi. O divulu dia Dijingunuinu 4:11, di zuela: ‘Eie u Jihova, Nzambi ietu, kia ku fuama o ku tambula o fuma ni ujitu ni unene. Mukonda eie muene ua bhange ioso mu vondadi iê.’ Kienhiki, ki kale o ji-anju mu diulu ni jithéthembua, o ibundu ni mixi ni jimbiji mu menha a kalunga—ioso i u xinganeka kuila iene mu ngongo, Jihova muéne ua i bhange!
O KUILA U TENA KUKALA U DIKAMBA DIA JIHOVA?
18. Mukonda diahi saí athu amba kuma nuka a-nda kala makamba a Nzambi? Maji ihi i zuela o Bibidia ia lungu ni maka enhá?
18 Saí athu kioso kiévua o unéne ua Jihova, ene a kala ni uôma anga a banza, ‘Nzambi uala ni kutena kuavulu, muéne muthu uonene, uala dikanga ku diulu, mu kiki eme nanhi phala muéne ku ngi suua?’ Maji o kuila Nzambi ua mesena kuila tu divua kiki? Kana ngó. Jihova ua mesena kuila tu mu zukama. O Bibidia i zuela kuila Nzambi, “kana muthu ua mu kala dikanga.” (Ikalakalu 17:27) Nzambi ua mesena kuila eie u mu zukama, muéne u kanena kuila, ‘ua-nda ku zukama ué.’—Tiiaku 4:8.
19. (a) Kiebhi ki u tena kukala u dikamba dia Nzambi? (b) Ídifua iebhi ia Jihova i ua beta ku i uabhela?
19 Kiebhi ki u tena kukala u dikamba dia Nzambi? Jezú uambe: “O muenhu ki uábhua uenhú: Kuila oso a ku ijiie eie u Nzambi ia kidi imoxi-èlele, ni kuijiia ue Jezú Kristu, ió ua mu tumu eie.” (Nzuá 17:3) Suluka ni kudilonga o Bibidia, mu kubhanga kiki, ua-nda kuijiia kiambote Jihova ni Jezú. Ku hádia, ua-nda tambula o muenhu ua kalela-ku. Mu kifika, tua dilongo kuila, “Nzambi henda.” (1 Nzuá 4:16) Maji muéne uene dingi ni ídifua ia mukuá. O Bibidia i tu tangela kuila Jihova, “Nzambi ia jihenda, ua lenduka, u kokoloka mu kuthathamana, u kôla mu kukuatela henda, u fiiele u vula.” (Makatukilu 34:6) Jihova muthu “uambote, u lenguluka kuloloka.” (Jisálamu 86:5) Nzambi mukua muanhu, muéne fiiele. (2 Phetele 3:9; Dijingunuinu 15:4) Ua-nda di longa dingi ia lungu ni ídifua iê kioso ki uia ni kutanga o Bibidia.
20-22. (a) Kiebhi ki tu tena kukituka tu makamba a Nzambi, se ki tu tena ku mu mona? (b) Ihi i ua tokala o kubhanga se akuenu ka mesena kuila eie u dilonga o Bibidia?
20 Kiebhi ki u tena kukala u dikamba dia Nzambi, se eie ku tena ku mu mona? (Nzuá 1:18; 4:24; 1 Timote 1:17) Mu kudilonga ia lungu ni Jihova mu Bibidia, ua-nda tena ku muijiia kiambote ni ku mu mona kuila Muthu ua kidi. (Jisálamu 27:4; Loma 1:20) Mu kuijiia kiambote Jihova, eie ua-nda mu zola kiavulu, uanda kala u dikamba diê.
21 Ua-nda tendela kuila Jihova Tat’etu. (Matesu 6:9) Muéne ua tu bhana o muenhu, iu ua mesena kuila tu sanguluka ku muenhu. Jitata joso ja henda a mesena kuila an’ê a sanguluka ku muenhu. (Jisálamu 36:9) O Bibidia i londekesa kuila eie u tena kukituka u dikamba dia Jihova. (Tiiaku 2:23) Xinganeka. Jihova, o Mubhangi ua ngongo ioso, ua mesena kuila eie u kala u kamba diê!
22 Saí athu ka-nda mesena kuila eie u dilonga o Bibidia, mukonda dia uôma ua kuila eie u xisa o ngeleja iê. Ku tokala kuehela muthu ku ku fudisa kukituka u dikamba dia Jihova. Jihova o dikamba dia beta-o-kota di u tena kukala na-diu.
23, 24. (a) Mukonda diahi ua tokala ku suluka mu kubhanga ibhuidisu? (b) Ihi i tua-nda di longa mu kibatulu kia kaiela?
23 Kioso ki uia ni ku dilonga o Bibidia, saí ima ki ua-nda i tendela kiambote. Mu kiki, kana kukala ni jisonhi ja kuibhula mba kubhinga kikuatekesu. Jezú uambe kuila, tua tokala kulenduka kála o ana-ndenge. (Matesu 18:2-4) O ana-ndenge ebhula kiavulu. Nzambi ua mesena kuila eie u sanga o itambuijilu ia ibhuidisu iê. Kienhiki, dilonge kiambote o Bibidia, phala u tene kumona se o ima i ua mu dilonga, kidi.—Tanga Ikalakalu 17:11.
24 O ukexilu ua beta-o-kota ua kuijiia Jihova, o kudilonga o Bibidia. Mu kibatulu kia kaiela, tua-nda dilonga se mukonda diahi o Bibidia ki i difu ni madivulu a mukuá.
^ kax. 15 Se mu Bibidia ié ki muene o dijina Jihova mba se ua mesena kuijiia dingi o dilomboluelu dia dijina dia Nzambi, ni kiebhi kia tokala ku di tumbula, tua ku dióndo tala o Kibandekesu 1.


c: text/html

text:
KIBANDEKESU
1914—Muvu Uala ni Kijimbuluilu mu Bibidia
MUVU ku dima, o alongixi a Bibidia a zuelele kuma ku muvu ua 1914 kueji bhita izulukutu ia dikota. Izulukutu iahi ieji bhita, ni ihi idikisa kuila o muvu ua 1914, muvu ua kijimbuluilu kia dikota?
Kála kia tange mu divulu dia Luka 21:24, Jezú uambe: “ Jeluzaleme-phe ia kà xala mu ku i titidila kuala akua jixi jengi, [‘kithangana kia ifuxi’].” Jeluzaleme iexile o mbanza ia dikota ia kifuxi kia Jijudé—kuene kua kexile o unguvulu ua jisobha ua muiji ua sobha Davidi. (Jisálamu 48:1, 2) Kienhiki, o jisobha jiji ene ngó exile ku pholo ku utuminu iú. Ene akexile mu xikama ku “kiandu kia Jihova” kála akunji a Nzambi (1 Malunda 29:23) Jeluzaleme iexile o kijimbuete kia unguvulu ua Jihova.
Thembu kuxi, ni kiebhi o unguvulu ua Nzambi a mateka ku i “titidila kuala akua jixi jengi”? kiki kia bhiti ku muvu ua 607 A.K.K. kioso Jeluzaleme kia i tambula ku akua Babilonha. Ku “kiandu kia Jihova” ki kua kexile muthu phala ku tumina, o jisobha ku muiji ua Davidi, a ji fidisa ku tumina. (2 Jisobha 25:1-26) O kuila o “ku titidila” kuku kueji laleka? Kana, o kisoneku kia Izekiiele kizuela kia lungu ki sobha ia sukina mu Jeluzaleme, Zedekiia: ‘ O dilenga katula-diu, o kitundu sondoloka-diu;…ki kia-nda tokala muthu uengi katé kia k’èza ió ua tokala o kididi kiki, muéne nga-nda mu bhana-kiu.’ (Izekiiele 21:26, 27) O muthu ua tokala o ‘kididi kiki’ mu kitundu kia Davidi, Jezú Kristu. (Luka 1:32, 33) O “ku i titidila” kueji bhua kioso Jezú kieji kituka Sobha.
Thembu kuxi kieji bhita o kizulukutu kiki? Jezú uambe kuma, o Ifuxi ieji tumina mu thembu iofele. O musoso mu divulu dia Daniiele mu kibatulu 4, i tu tangela se thembu kuxi ieji nangenena o kizulukutu kiki. I tanga o nzoji ia anjuua o Sobha ia Babilonha, Nabukodonozolo. Muéne ua mono muxi uonene uo batule. O kixinji ki kieji sabhuka dingi, mukonda a u kuikile ni felu ni ngondo. O anju iambe kuila: “a kale kienhiki kate mu sambuadi dia jithembu.”—Daniiele 4:10-16.
Mu Bbidia o muxi uenemu londekesa unguvulu. (Izekiiele 17:22-24; 31:2-5) Kienhiki, o ubatuilu ua muxi u jimbulula o ukexilu ua nguvulu ua Nzambi, kála kia kilondekesa ku jisobha mu Jeluzaleme, eji ku i fudisa. Kienhiki, o nzoji íii ijimbulula kuila o ‘ku titidila kua Jeluzaleme’ ki kueji nangenena—kieji bhita “sambuadi dia jithembu” kieji laleka thembu kuxi?
O divulu dia Dijingunuinu 12:6, 14 idikisa kuila o thembu jitatu ni kaxaxi ka thembu, i tenesa “midi ia kizuua ni hama jiiadi ni makuinhi a samanu.” O “ Sambuadi dia jithembu” ieji nangenena 2.520 ia izuua. Maji o Ifuxi ka i “titidila” o unguvulu ua Nzambi mu 2.520 ia izuua, kioso kia buika Jeluzaleme. O kisoneku kiki, kiambata kithangana kia vulu. Kála ki tanga o divulu dia Daniiele 14:34; dia Izekiiele 4:6, kuila o “kizuua muvu” o “sambuadi dia jithembu” ieji tenesa 2.520 ia mivu.
O 2. 520 ia mivu ia mateka mu muvu ua 607 mu mbeji ia Katutu A.K.K., kioso Jeluzaleme kia i buika ku a akua Babilonha, anga o sobha ua sukina ku muiji ua Davidi a mu katula ku kiandu. O thembu íii iabhu mu mbeji ia Katutu ua muvu ua 1914. mu kithangana kiki “o thembu ia jixi jengi” iabhu, kienhiki, Jezú Kristu a mu bhana o ku tumina kua Nzambi kála Sobha ku diulu.*—Jisálamu 2:1-6; Daniiele 7:13, 14.
Kála kia tange Jezú, o “kutululuka” kuê kála Sobha ia diulu kueji bheka izulukutu mu ngongo kála—ita, nzala, ixi kutunguta, ni mabhebhu. (Matesu 24:3-8; Luka 21:11) O izulukutu íii i bhana umbangi ua dikota kuma o muvu ua 1914 uene o muvu ua mateka o Utuminu ua Nzambi ku diulu, ni dimatekenu dia “izuua isukidila-ku” ua ngongo iú ua iibha.— 2 Timote 3:1-5.
* Tundé ku muvu ua 607 A. K.K. ia mbeji ia Katutu, katé ku mbeji ia Katutu ia muvu 1 A.K.K. katé ku mbeji ia Katutu ua muvu ua 1914 K.K. i tenesa 1.914 se tu bunda 606 ia mivu, ni mivu 1.914, tua-nda kala ni 2.520 ia mivu. Phala kuijiia dingi ia lungu ni kibuikilu kia Jeluzaleme mu muvu ua 606 A.K.K., tanga o maka alungu ni “Cronologia” mu divulu Estudos Perspicaz das Escrituras,a i bhange ku Jimbangi ja Jihova

robotstxt: allowed

filter: keep


text:
UNJIMU UOKULU PHALA O ATHU MU IZUUA IA LELU
Kana Kukala ni Hele
KITUMU KIA BIBIDIA: “Kana kuvula hele ia muenhu uenu.”
Kilombolola ihi? Jezú ua bhana o mulongi iú kioso kia kexile mu bhanga o Diskursu ku Mulundu. Saí divulu, diambe kuila mu Ngeleku o kizuelu “kukala ni hele,” kia lungu ni “kiebhi kia divua o muthu kioso ki muiza o uadiama, nzala mba ibhidi ia mukuá.” Saí bhabha, o muthu uala ni hele u thandanganha kiavulu ni ima ia-nda bhita ku hádia. Ki kima kia iibha kuthandanganha ni ibhindamu ietu ni ia akuetu. (Filipe 2:20) Maji kioso Jezú kiambe: “kana kukala ni hele,” muéne ua kexile mu tendelesa o akaiedi’ê kuila, ka tokalele kuthandanganha kiavulu ni kizuua kia mungu.
O kuila ki tena ku tu kuatekesa lelu? Kima kiambote kukaiela o mulongi ua Jezú. Mukonda diahi? Mukonda saí madivulu amba kuila, kioso o muthu kia thandanganha kiavulu ni ima ia muenhu, o uongo uê ki u kalakala kiambote, “u tena ku mu bhekela mauhaxi kála ua kisongo, ni uhaxi ua thulu, o muxima uê ki u kalakala kiambote.”
Jezú ua lombolola se mukonda diahi ki tu tokala kuthandanganha kiavulu: O kuthandanganha ki ku tu bhange kiambote. Jezú uebhuidisa: “Mukua’hi mudienu kia kuata hele, u tena kuta-ku dikanda ku kitala kiê?” (Matesu 6:27) O kubanza kiavulu ku mak’etu, ki ku bandekesa ku muenhu uetu. O kia mukuá, o ima ki i bhiti kála ki tua ki fikile. Saí diiala, uambe kiki: “O kuthandanganha kiavulu ni ima ia-nda bhita ku hádia, kuzanga ngó o kithangana kietu, mukonda o ima ku hádia saí bhabha ki i bhiti kála ki tua mu banza.”
Ihi i tua tokala o kubhanga phala ki tu kale ni hele iavulu? Kia dianga, tua tokala kudielela kua Nzambi. Se Nzambi u disa o jinjila ni kuuabhesa o ithulu, o kuila muéne ka-nda dikila o jiselevende jê, ja mu mu bheza ni muxima ua tenena? (Matesu 6:25, 26, 28-30) Kia kaiadi, kana kuthandanganha ni kizuua kia mungu. Jezú uambe: “Ni kizuua kia mungu, kana ku ki kuatela hele. Mukonda o kizuua kia mungu kia di kalela ni hele íê. O hadi ia lelu ia soko ni kizuua kiê.”
Se tu kaiela o mulongi uambote ua Jezú, tua-nda tena kukala ni sauidi iambote. Kia beta-o-kota, o Bibidia i tu tangela kuila, tua-nda kala ni “kutululuka kua Nzambi.”


text:
Musoso 72: Nzambi U Kuatekesa Sobha Ezekiia
EIE UEJIIA mukonda diahi o diiala didi ua mu samba kua Jihova? Mukonda diahi o mikanda ua izale ku pholo ia kalatódio ka Jihova? O diiala didi Ezekiia. Muéne uexile sobha ia madiembu aiadi a luiji lua Izalaiele. Muéne uala ni ibhidi iavulu. Mukonda diahi?
Mukonda o kifuxi kia masoladi kia Sídia kia buikile o 10 dia diembu dia thunda. Jihova uehela ku bhita o ima íii, mukonda ene exile athu aiibha. Kienhiki, o kifuxi kia masoladi kia Sídia, ejile mu bhânga ni utuminu ua madiembu-aiadi.
O sobha ia Sídia ua tumikisa mikanda kua Sobha Ezekiia. O mikanda íii iene iedikisa Ezekiia kua Nzambi. Mu mikanda ene a xonguena Jihova, ni a tumina Ezekiia ku bhuila. Kienhiki, kiene kia sambe Ezekiia kua Jihova: ‘Jihova tu bhulule ku sobha ia Sídia. Kienhiki, o diembu dia-nda kijiia kuma eie ngó o Nzambi.’ O kuila Jihova uévu Ezekiia?
Ezekiia uexile sobha iambote. Muéne ka difuanganene ni jisobha jaiibha ja 10-dia diembu dia Izalaiele mba kála tat’ê, o Sobha Akâji. Ezekiia ua belesele o itumu ioso ia Jihova. Kienhiki, kioso Ezekiia kia zubha ku samba, o polofeta Izaia ua mu tumikisa njimbu ia tundu kua Jihova: ‘O sobha ia Sídia ka-nda tena ku bokona mu Jeluzaleme. Né disoladi dimoxi dia-nda zukama-mu. Ene ka-nda takula sosa mu mbanza.’
Tala mu fikula ku mbandu ia mukuá. O masoladi afú ua ejiia? Ene akua Sídia. Jihova ua tumikisa o anju iê mu usuku, o anju ia jibha 185.000 kia masoladi akua Sídia. Kienhiki, o sobha ia Sídia ua lenge, iu ua vutuka kubhata.
O utuminu ua madiembu-aiadi a u bhulula, o mundu-phe ua tululukile mu ithangana iofele. Maji, kioso kiafú Ezekiia, o mon’ê Manasa, ua kituka sobha. Manasa ni mon’ê, Amone, exile jisobha jaiibha. O ixi ia kexile dingi ni ituxi ni usuéia. Kioso o Sobha Amone kia mu jibha ku jiselevende jê, o mon’ê Joziia a mu bhange sobha ia madiembu-aiadi a utuminu.
2 Jisobha 18:1-36; 19:1-37; 21:1-25.
Ibhuidisu
- Nanhi o diiala mu fikula
- Mikanda iahi Ezekiia ia mu kuidikisa kua Nzambi
- Ezekiia uexile sobha iahi
- Ihi ia bhangele o anju ia Jihova ku akua Sídia
- Sumbala o utuminu ua madiembu-aiadi akexile ni paze mu kithangana kofele
Ibhuidisu ia mukua
- Tanga 2 Jisobha 18:1-36.
Kiebhi kia mesene Labesake o mukunji ua akua Sídia, ku zozesa o kixikinu kia akua Izalaiele? (2 Jis. 18:19, 21; Mak. 5:2; Jisá. 64:3)
Kioso kia kala ni jinguma, kiebhi o Jimbangi ja Jihova a kaiela o phangu ia Ezekiia? (2 Jis. 18:36; Jisá. 39:1; Jisa. 26:4; 2 Tim. 2:24)
- Tanga 2 Jisobha 19:1-37.
Kiebhi o mundu ua Jihova lelu a kaiela o ukexilu ua Ezekiia kia kala mu ibhidi? (2 Jis. 19:1, 2; Jisa. 3:5, 6; Jih. 10:24, 25; Tii. 5:14, 15)
Mu ita itatu iahi, ia sofelele o Sobha Senakedibe, ni nanhi muéne ua difuanganene? (2 Jis. 19:32, 35, 37; Dij. 20:2, 3)
- Tanga 2 Jisobha 21:1-6, 16.
Mukonda diahi tuamba kuma, Manasa uexile sobha iaiibha kinene ua tumine mu Jeluzaleme? (2 Mal. 33:4-6, 9)


text:
KIBANDEKESU
Nanhi Mingedi, Kota Dia Ji-anju?
O ANJU a mu ixana Mingedi, ka mu tumbula ola joso mu Bibidia. Maji kioso kia mu tumbula, muéne ua mu bhanga kima. Mu divulu dia Daniiele, a mu tanga kuila Mingedi u lua ita, ni ji-anju ja iibha; mu mukanda ua Juda, a mu tanga kuila muéne ua mu zoka ni Satanaji; mu divulu dia Dijingunuinu, a mu tanga kuila muéne ua mu lua ni Diabhu ni madimonho mê. Mukonda dia ku zokela o unguvulu ua Jihova ni ku lua ni jinguma ja Nzambi, Mingedi u bhana o kilombuelelu kia dijina diê— “nanhi ua sokela n Nzambi?” mu kidi, Mingedi nanhi?
M’okulu, athu a ejidile mu majina avulu. Mu kifika, Jakobo a mu ijidile mu dijina dia Izalaiele, o poxolo Phetele a mu ijidile ué, mu dijina dia Ximá. ( Dimatekenu 49:1, 2; Matesu 10:2) o Bibidia ué-phe, ilondekesa kuila Mingedi, o dijina dia kamúkua dia Jezú Kristu ande dia ku mu vuala, ni kioso kia vutuka ku diulu. Ndoko tu di longe se ihi i longa o Mikanda Ikôla i tu bhangesa ku banza kiki.
Kota dia ji-anju. O maka a Nzambi a tumbula Mingedi kála “o kota dia ji-anju.” (Juda 9) o kizuelu kiki kilombolola kuila, muéne o “anju ia dikota.” Ijiia na-kiu kuila Mingedi a mu ixana, okota dia ji-anju. Kiki kilombolola kuila muéne ngó, ki bhuala anju ua sokela nê. Mu Bibidia, o kizuelu “kota dia ji-anju” kilombolola ngó, anju imoxi, kana anju jiiadi. O kikalakalu kia kota dia ji-anju, kia tokala ngó kua Jezú. O divulu dia 1 Tesalonika 4:16, dizuela kiki kia lungu ni Ngana Jezú Kristu: “kuma Ngana muene ua kà tuluka ku diulu, ni kutesa [nzonga] ni dizui dia kota dia ji-anju.” Mu velusu íii, o dízui didi, dia Jezú, o kota dia ji-anju. Di londekesa ué kuila o kota dia ji-anju Mingedi, muene Jezú.
Mutuameni ua ji-anju. O Bibidia iamba kuila “Mingedi ni ji-anju jê a lua ita ni mudikixi, o mudikixi anga u lua ué ni ji-anju jê.” (Dijingunuinu 12:7) Kiki-phe Jezú, mutuameni ua ji-anju. O divulu dia Dijingunuinu dizuela ué, kuila Jezú muéne uala ku Pholo ia ji-anju. (Dijingunuinu 19:14-16) O poxolo Phaulu ua tumbula “Ngana Jezú” ni “ji-anju jê ja nguzu.” 2 Tesalonika 1:7) O Bibidia i tumbula ué Mingedi ni “ ji-anju jê,” ni Jezú ni “ji-anju jê.” (Matesu 13:41; 16:27; 24:31; 1 Phetele 3:22) O Maka a Nzambi ka tumbula ifuxi iiadi ia ji-anju ku diulu—kuila ifuxi imoxi a i tumina kuala Mingedi, o ia mukuá kuala Jezú— tua tokala ku xikina kuila Mingedi muene Jezú Kristu bhu kididi kiê ku diulu.*
* Phala kuijiia dingi kuila o dijina Mingedi dia tokala kua Mona Nzambi, tanga o divulu, Estudo Perspicaz das Escrituras, mu volume 2, mu jimbandu ja 828-9, a di bhange ku Jimbangi ja Jihova.


text:
Ihi i Longa o Bibidia?
O kuila o Bibidia i tena ku ku kuatekesa kusosolola o héle ié?
Ihi i u banza?
Kiene
Kana
Nange
Ihi i longa o Bibidia
“Héle ienu ioso xilenu-iu Nzambi, kuma muène ua mi kuatela muanu.” (1 Phetele 5:7) O Bibidia i tu tangela kuila, Nzambi u tena ku tu kuatekesa phala ki tu kale ni héle iavulu.
Ihi dingi i tu longa o Bibidia?
Se u bhanga musambu eie ua-nda sanga “o kutululuka kua Nzambi” kiki kia-nda kubhangesa phala kukale ni héle iavulu.
—Filipe 4:6, 7.
O kutanga o Bibidia kua-nda ku kuatekesa kukala ni kutululuka kua muxima.
—Matesu 11:28-30.
O kuila ku hádia o héle ia-nda bhua?
Athu avulu a xikina . . . kuila o athu a-nda kala jinga ni héle ku mienhu iâ, a mukua amba kuila tua-nda lembua ngó kukala ni héle, kioso ki tua-nda fua mukonda tua-ndaia mu kididi kiambote. Ihi i u banza?
Ihi i Longa o Bibidia
Nzambi ua-nda zubha o maka oso ene mu tu bhekela o héle. O Bibidia iambe: “Ki ku kala dingi kùfua, nè ngó mukôndo, mba kudila, mba kukata.”
Ihi dingi i tu longa o Bibidia?
Bhu kaxi ka Utuminu ua Nzambi, o athu a-nda kala ni kutululuka ni kukondama kua kidi.
—Izaia 32:18.
Ki kua-nda kala dingi athu a-nda kala ni héle, athu oso a-nda tululuka.
—Izaia 65:17.


text:
kibatu 4: Tundé o Sobha ia Dianga ia Izalaiele Katé ku Ubhika mu Babilonha
Saúlu ua kituka sobha ia dianga ia Izalaiele. Maji Jihova ka mu xikana, kienhiki ua solo Davidi phala ku kala sobha bhu kididi kiê. Tua-nda kuijiia maka avulu alungu ni Davidi. Kioso kiexile hanji muzangala, muéne ua bhângele ni dizonda Ngoliia. Kienhiki, muéne ua lengele mukonda dia difuba dia Sobha Saúlu. Kienhiki-phe, o muhatu ua uabha Abingaili, ua mu fidisa ku bhanga kima kiaiibha.
Ku pholo, tua-nda dilonga maka avulu alungu ni mon’a Davidi, Solomá, ua lundula o kididi kia Davidi kia sobha ia Izalaiele. O jisobha jitatu ja dianga ku Izalaiele, a tumina mu 40 a mivu. Kiki-phe, Solomá uafú, Izalaiele a i uanene mu ma utuminu aiadi, mu utuminu ua thunda, ni mu utuminu ua luiji.
O utuminu ua 10 dia-diembu dia thunda, ua tumina katé mu 257 dia mivu, ande dia ku a buika ku akua Asídia. Kia bhitile 133 a mivu, o diembu-dia kaiadi dia utuminu ua luiji a u buikile ué. Mu kithangana kiki akua Izalaiele a ambata kála abhika mu Babilonha. Mu kienhiki, o Kibatu kia KAUANA kiasoko 510 dia mivu ia musoso, mu thembu ioso íii kua bhiti ima iavulu kála ki tua-nda mona.


text:
KIBATULU 10
O Sobha u Zelesa o Mundu uê mu Nzumbi
MILONGI IA KIBATULU
Mukonda diahi Jezú uene mu zelesa o mundu uê mu ukexilu ua nzumbi ni kiebhi muéne kiene mu bhanga kiki
JEZÚ ua kexile mu xila kiavulu o thembulu mu mbanza ia Jeluzaleme mukonda muéne ua kijidile o valolo iê. O athu akexile mu bheza Nzambi mu thembulu muenhomo, mu mivu iavulu kiá. Maji o ubhezelu uenhó—o ubhezelu ua Nzambi ukôla, Jihova—ua tokalele ku zela. Xinganeka-phe, kiebhi kia divu Jezú kioso kia bokona mu thembulu mu kizuua kia 10 kia mbeji ia Nizá ua muvu 33 K.K., ni ku sanga athu akexile mu bhanga-mu ima ia iibha. Ihi ia kexile mu bhita?—Tanga Matesu 21:12, 13.
2 Mu kithádi mua kexile mu kala o athu kexile Jijudé, mua kexile athu akexile mu ta uenji, akua luímbi akexile mu tolokala kitadi ni ku nhana o abhezi a Nzambi endele mu tembulu phala ku bhana sata kua Jihova. * Jezú u “kaia-mu oso ala kutela-mu mauenji, u lundula meza ma akua kutolokala kitadi.” (Sokesa ni divulu dia Nehemiia 13:7-9.) Muéne uambela oso akexile mu bhanga o nzo ia Tat’ê kala ‘ngenda ia ku suamena miíi!’ Mu ku bhanga kiki, Jezú ua londekesa kuila ua kexile mu xila o thembulu ni ku i bhana valolo ia dikota. O ubhezelu ua Tat’ê ua tokalele ku zela!
3 Mu ku bhita hama ja mivu, kioso kia mu tumbika ku Usobha, Jezú ua zelesa dingi o thembulu—o ku zelesa kuku kua tokala ué athu oso lelu a mesena ku bheza Jihova mu ukexilu ua uabhela muéne. Thembulu iebhi-phe ia zelesa muéne?
Ku Zelesa “o Muiji ua Levi”
4 Kala ki tua di longo mu divulu didi mu Kibatulu 2, kioso kia mu tumbika ku usobha ku muvu 1914, Jezú uéza ni Tat’ê phala ku tonginina o thembulu mu nzumbi—mua fuamena ku zela o ubhezelu. *Mukonda dia ku tonginina o thembulu, o Sobha ua mono kuila, o Jikidistá a a undu, “o muiji ua Levi,” a bhingile ku a zelesa. (Mal. 3:1-3) Tundé ku muvu 1914 katé ku dimatekenu dia muvu 1919, o ‘Mukua ku Zelesa,’ Jihova, uehela o mundu uê ku bhita mu hadi ni ibhidi iavulu ia a kuatekesa o ku zela. O Jikidistá jojo a a undu, a di tundu kiambote mu ibhidi ienioió ia a kuata dingi nguzu ia ku kuatekesa o Sobha Mexiia!
5 O kuila Jihova ua sukamena o ku zelesa o mundu uê ku muvu uenhó? Kana. Mu izuua íii isukidila-ku, Jihova bhu kaxi ka Sobha, Mexiia, ua mu suluka ni ku kuatekesa o mundu uê n’a zele n’a kale jinga mu thembulu iê ia nzumbi.Mu ibatulu iiadi ia-nda kaiela, tua-nda di longa kiebhi muéne kiene mu a zelesa mu xitu ni mu sokejeka kiambote o ima mu kilunga. Maji kia dianga, tu di longe o ku zela mu ukexilu ua nzumbi. O kuijiia ihi ia mu bhanga Jezú kindala phala ku kuatekesa o akaiedi’ê ku zela mu nzumbi—ki kale mu ima i tu mona mba mu ima i tu kamba o ku mona—ku suínisa kiavulu o kixikanu kietu.
“Di-Zelesienu Enu Oso”
6 O ku zela mu nzumbi ihi? Phala ku tambuijila o kibhuidisu kiki, tu mone ia zuela Jihova ku Jijudé exile abhika, kioso kia kexile phala ku a bhulula mu ubhika mu mbanza ia Babilonha mu hama ia samanu A.K.K. (Tanga Izaia 52:11.) O abhika enhó, akexile mu vutuka ku Jeluzaleme, kia dianga, phala ku tunga dingi o thembulu phala o ubhezelu ua kidi u kale dingi muenhomo. (Ejidala 1:2-4) Jihova ua mesenene kuila o mundu uê u xisa o ifua ioso ia ngeleja ia akua Babilonha. Talesa kuila, muéne ua a bhana itumu iavulu: “Kana kubabata kima kia ufusa,” “tundenu mu’axaxi kâ,” ni “di-zelesienu enu oso.” O ubhezelu ua Jihova, ku tokala ku di funga ni ubhezelu ua makutu. Kiki-phe ki tu longa ihi? Ki tu longa kuila, o ku zela mu nzumbi ku lombolola ku xisa o ilongesu ni ifua ia jingeleja ja makutu.
7. Kiebhi Jezú kiene mu kuatekesa o akaiedi’ê ku zela mu nzumbi?
7 Mu ku bhita tu ithangana kioso Jezú kia mu tumbika kala Sobha, muéne ua solo kibuka kiene mu kuatekesa o akaiedi’ê oso lelu ku zela mu nzumbi. O kimbadi kia fiiele, kia solo Kristu ku muvu 1919. (Mat. 24:45) Ku muvu uenhó, o Adilongi a Bibidia a di zelesele kiá ku ilongesu ia makutu ia jingeleja. Maji ene a bhingile dingi ku a zelesa mu nzumbi. Bhu kaxi ka kimbadi kiê kia fiiele, Kristu uene mu kuatekesa akaiedi’ê kuijiia o ji fesa ni maukexilu a tokala o kueha. (Jisa. 4:18) Tu mone ifika.
O Kuila o Jikidistá a Tokala ku Bhanga Fesa ia Uvualukilu ua Jezú?
8. Ihi iejidile o Adilongi a Bibidia mu mivu iavulu ia lungu ni fesa ia uvualukilu ua Jezú maji ihi ka kexile mu tendela hanji kiambote?
8 O Adilongi a Bibidia mu mivu iavulu a xikinine kuila o fesa ia uvualukilu ua Jezú, ia tundu ku jiphagão ni kuila muéne ka mu vuala mu kizuua 25 kia mbeji ia Kaiiadi. O Mulangidi ua Ziione ua mbeji ia Kaiiadi ua muvu 1881, uambe: “Mazunda a athu, a tundu mu ngeleja ja jiphagão ia a bokona mu ngeleja ia jikidistá. Maji ene a lungulula ngó o dijina, mukonda o ji padele akua phagão, a kituka ji padele jikidistá, o izuua ia ku nhoha ia akua phagão ia tambula majina engi alungu ni Jikidistá—mu kifika o fesa ia uvualukilu ua Jezú.” Ku muvu 1883, ku diambu “Jezú a mu vuala thembu kuxi?” O Mulangidi ua kuatekesa o athu ku mona kuila Jezú nange a mu vuala mu dimatekenu dia mbeji ia Kamusasadi. * Maji mu thembu’omo, o Adilongi a Bibidia ka kexile mu tendela kiambote se mukonda diahi ka tokalele ku bhanga o fesa ia uvualukilu ua Jezú. Ene a suluka ni ku bhanga o fesa ienioió katé muene ni jiphange a tokalele ku muiji ua Betele ku mbanza ia Brooklyn. Maji kioso kia bhiti o muvu 1926, o ima ia kuata o ku lungulula. Mukonda diahi?
9 Mu ku di longa kiambote o maka enhá, o Adilongi a Bibidia eza mu kuijiia kuila, o kifua kia ku bhanga o fesa ia uvualukilu ua Jezú, ki xingisa Nzambi. O milongi “Kuebhi kua tundu o fesa ia uvualukilu ua Jezú,” mu kadivulu A Idade de Ouro ka 14 dia mbeji a Kaiiadi ua muvu 1927, kambe kuila o fesa ia uvualukilu ua Jezú, ia tundu mu ngeleja ia jiphagão, i suínisa ngó o jihanji ja xitu ni ku bheza iteka. O kadivulu ka londekesa ué kuila, Kristu ka tendelesa ku bhanga o fesa ia uvualukilu uê, o kadivulu ka suku mu kuzuela kuila: “Mukonda dia kuila o mundu ni Diabhu a uabhela kiavulu o fesa íii ni a mesena kuma o fesa íii i kalelaku . . . kilondekesa kuila oso a di bhakula mu sidivisu ia Jihova ka tokala ku bhanga o fesa íii.” Mukonda dia kiki, o muiji ua Betele ka bhange o fesa ia uvualukilu ua Jezú mu mbeji ienioió ia Kaiiadi—nuka dingi!
10. (a) Makutu ebhi a lungu ni fesa ia uvualukilu ua Jezú alondekesa ku mbeji ia Kaiiadi ua muvu 1928? (Tanga ué o kitutu “ Kuebhi Kua Tundu o Fesa ia Uvualukilu ua Jezú ni Mukonda Diahi Ene mu i Bhanga.”) (b) Kiebhi o mundu ua Nzambi kia a dimuna ku izuua ia mukuá ia ku nhoha ni ji fesa ji tua tokala o ku lenga? (Tanga ué o kitutu “ Ku Londekesa o Makutu Alungu ni Izuua ia ku Nhoha ni Jifesa ja Mundu.”)
10 Ku muvu ua kaiela-ku, o Adilongi a Bibidia a tambula dingi milongi ia mukua ia londekesa o makutu a uvualukilu ua Jezú. Mu kizuua 12 kia mbeji ia Kaiiadi ua muvu 1928, o Phange Richard H. Barber, ua tokalele ku kibuka kia mbonge ia Jimbangi ja Jihova, ua bhange diskursu dia lungu ni kuebhi kua tundu o kifua kia fesa ia uvualukilu ua Jezú. Kiebhi kia divu o mundu ua Nzambi mu ku tambula ku mbonge milongi iambote? Mu ku lembalala o thembu kioso muéne ni muiji uê kia xisa o kifua kia ku bhanga o fesa ia uvualukilu ua Jezú, o Phange Charles Brandlein, uambe: “O kuila tu tena ku texa o ima ia tundu mu jingeleja ja jiphagão? Xe tu tena . . . . kiexile kala ku zula kizuatu kia xidi ni ku ki texa.” O Phange Henry A. Cantwell , ua kituka kafunga ka ilunga, ua di lembalala: “Tua sangulukile kiavulu mukonda tua tenene ku xisa kima phala kulondekesa o henda ietu kua Jihova.” O akaiedi a kidi a Jezú, akexile polondo phala ku kaiela o milongi ni ku dituna o ku di ta mu maka alungu ni ku bhanga o fesa ia uvualukilu ua Jezú mukonda ia tundile mu jingeleja ja makutu. *—Nzuá 15:19; 17:14.
11 Phangu iambote ia tu xila o Adilongi a Bibidia! Mu ku xinganeka ku phangu iâ, kima kiambote ku dibhuidisa: ‘Kiebhi ki ngi mona o itendelesu i tunda ku kimbadi kia fiiele? O kuila ngene mu i xikina ni ku i belesela?’ O ku belesela kuetu kulondekesa kuila tua mu kuatekesa o Sobha Mexiia, ua mu kuendesa o kimbadi kia fiiele ku uanena o kudia kua nzumbi mu ola ja tokala.—Ikalakalu 16:4, 5.
O Kuila o Jikidistá a Tokala ku Bheza Nzambi ni Dikulusu?
12 Mu mivu iavulu, o Adilongi a Bibidia akexile mu mona o dikulusu kala kidimbu kiambote phala o Jikidistá. Maji ene ka kexile mu bheza o dikulusu mukonda ene ejidile kuila Nzambi ua iibhila o ubhezelu ua iteka. (1 Kol. 10:14; 1 Nzuá 5:21) Mu dimatekenu dia muvu 1883, o Mulangidi uambe ni kidi kioso kuila, “Nzambi ua iibhila o maukexilu oso alungu ni ku bheza iteka.” Maji mu dimatekenu, o Adilongi a Bibidia akexile mu banza kuila, ki kima kia iibha ku kala ni dikulusu, o kia iibha ngó o ku di bheza. Mu kifika, ene akexile mu zuata dikulusu ni kitundu mu xingu kala kidimbu kiâ. Akexile uá mu mona kuila o kidimbu kieniókio, kia kexile mu londekesa kuila se a kolokotele mu kuenda mu kidi, eji tambula o kitundu kia muenhu. Mu dimatekenu dia muvu 1891, o dikulusu ni kitundu kia moneka ku thandu dia kadivulu, o Mulangidi.
13 O Adilongi a Bibidia akexile mu ximana kiavulu o dikulusu ni kitundu. Maji tundé ku disukilu dia muvu ua 1920, o akaiedi a Kristu a a kuatekesa o ku tendela kiambote o maka alungu ni dikulusu. Mu ku xinganeka mu kiônge kionene kia bhiti ku muvu 1928 ku Detroit, Michigan, E.U.A., o Phange Grant Suiter, ua tokalele mu Kibuka kia Utuminu, uambe: “Mu kiônge kionene, a tu kuatekesa ku mona kuila, o dikulusu ni kitundu ki ki tokala ngó ku ubhezelu maji tua tokala ué ku dituna o ulongelu iú.”Mu ku bhita mivu, a bhana dingi milongi ia mukuá. Kiki kia londekesa kuila o dikulusu ki di tokala ku ubhezelu ua Nzambi ua zele mu nzumbi.
14. Kiebhi kia divu o mundu ua Nzambi mu ku tambula itendelesu ia lungu ni dikulusu?
14 Kiebhi kia divu o mundu ua Nzambi mu ku tambula jinga itendelesu ia lungu ni dikulusu? O kuila ene a suluka ni ku ta o dikulusu ni kitundu mu ubhezelu ua Nzambi mukonda ima íii a i uabhele kiavulu? O Phange Lela Roberts, selevende ia Jihova mu mivu iavulu, ua di lembalala: “Tueha o ima íii kioso ki tua mono kuila iene ki i tokala ku ubhezelu ua Nzambi.” Phang’etu ia mukuá, Ursula Serenco, ua zuela mu dijina dia athu avulu, muéne uambe: “Tueza mu kuijiia kuila o ima i tua fikile kuila ijimbuete ia kufua kua Ngana ietu ni ia Ukidistá, mbé ia tundu mu ngeleja ia jiphagão. Kala kiosoneke mu divulu dia Jisabhu 4:18, tua sakidila kiavulu mu kuila o kidi akexile mu ki jimbulula bhofele-bhofele kala ki bhanga o muanha mu kamene kioso ki kukia.” O akaiedi a kidi a Kristu ka mesenene ku di ta mu maukexilu a tokalele ku ngeleja ja makutu!
15, 16. Kiebhi ki tu londekesa kuila tua mesena ku bhaka mua zele o thembulu ia nzumbi ia Jihova?
15 Kiene ué ki tuene mu bhanga lelu. Tuejiia kuila Kristu ua mu kuendesa—o kimbadi kiê kia fiiele—phala ku kuatekesa o akaiedi’ê ku zela mu nzumbi. Kienhiki, tuene mu belesela ni muxima uoso o kudia kua nzumbi ku tuene mu tambula, ku tu dimuna ku ji fesa, maukexilu ni ifua ia tokala mu ngeleja ia makutu. Kala o jiphange jetu akexile ku muenhu mu dimatekenu dia ku tukuluka kua Kristu, tua tokala ku bhaka mua zele o thembulu ia nzumbi ia Jihova.
16 Mu izuua íii isukidila-ku, Kristu uene mu bhanga ima ki tuene mu i mona ni mesu phala ku langa o ilunga ia mundu ua Jihova ku athu a mesena ku i xidisa mu nzumbi. Kiebhi muéne kiene mu bhanga kiki? Tu mone.
Ku Tungula ‘Athu a Iibha, Mua iá a Iuka’
17, 18. Mu kifika kia uanda, ihi ilombolola (a) ku takula o uanda mu menha, (b) “u kuata jimbiji ngó joso-joso,” (c) ku ta o jimbiji ja uabha mu itutu (d) ku texa o jimbiji ja iibha?
17 O Sobha Kristu u tala o ilunga ia mundu ua Nzambi ku mundu uoso. Sé etu ku ki tendela, Kristu ni ji-anju jê a mu tungula o athu. Jezú ua te kifika kia uanda kia londekesa o kikalakalu kiki. (TangaMatesu 13:47-50.) O kifika kiki kilombolola ihi?
18 ‘U takula o uanda mu menha.’ O uanda ulombolola o kikalakalu kia kuboka o Utuminu a mu ki bhanga ku mundu uoso. “U kuata jimbiji ngó joso-joso.” O njimbu iambote i bheka athu a ifua ioso—athu a bhanga nguzu phala ku kituka Jikidistá ni ió kioso kia mateka o ku di longa a di bhanga kala athu a uabhela o kidi maji mu ku bhita thembu a dituna ku zokela o ubhezelu ua kidi. * Ku phopheka ‘o jimbiji joso ja uabha ni ku ji ta mu itutu.’ O athu ala ni mixima iambote a a bhongolola ku ilunga iedi kala itutu, mua tena ku bheza Nzambi ni ku zela kuoso. “O jaiibha a ji texi.” Mu izuua isukidila-ku, Kristu ni ji-anju, ene mu tungula ‘athu a iibha, mua iá a iuka.’ * Mukonda dia kiki, o ió a kamba ku kala ni ukexilu uambote ku muxima—nange ka mesena ku xisa o ilongesu ni ifua ia iibha—kene mu a ehela ku xidisa o kilunga. *
19. Kiebhi ki u divua mu kuijiia o ima iene mu bhanga Kristu phala ku langa o mundu ua Nzambi mu ukexilu ua nzumbi?
19 Ki kima kiambote kuijiia kuila, o Sobha ietu, Jezú Kristu u langa o mundu uê? Ki kima kiambote kuijiia kuila o ku suína kuê mu ubhezelu—ni abhezi a kidi—kiene hanji lelu kala kiexile m’ukulu kioso muéne kia zelesa o thembulu mu hama ia dianga K.K? Tu sakidila kiavulu mu kuila Kristu uene mu kalakala kiavulu phala ku langa o mundu ua Nzambi mu ukexilu ua nzumbi! Tu tena kulondekesa kuila tua mu kuatekesa o Sobha ni Utuminu uê mu ku dituna o maukexilu oso a tokala ku jingeleja ja makutu.
^ kax. 2 O ajitu Jijudé, a tokalele ku kala ni kitadi kia tokala phala ku futa o dijimu mu thembulu mivu ioso, o akua ku tolokala o kitadi akexile mu bhinga kitadi kiavulu ku ajitu phala ku tolokala o kitadi kiâ. O ajitu a tokalele uá ku sumba ibhaku phala ku i bhana kala sata. Jezú uexana o asumbisi “miíi” nange mukonda ene akexile mu bhinga kitadi kiavulu mu ikalakalu iâ.
^ kax. 4 O mundu ua Jihova mu ixi a mu bheza mu ithâdi ia thembulu ia dikota ia nzumbi.
^ kax. 8 O milongi íii ia londekesa kuila Jezú ka mu vuala mu thembu ia mvula mukonda “kioso kia mu vuala, o abhidi akexile bhu kanga mu kuinga o jimbudi jâ.”—Luka 2:8.
^ kax. 10 Mu kizuua kia 14 kia mbeji ia Kamoxi ua muvu 1927, o Phange Frederick W. Franz ua sonekena mukanda, muéne uambe: “Ku muvu iú ki tua-nda bhanga fesa ia uvualukilu ua Jezú. O muiji ku Betele, a xikama ia a banze kuila ka tokalele dingi ku bhanga o fesa ia uvualukilu ua Jezú.” Mu ku bhita jimbeji, mu mukanda ua sonekena mu kizuua kia 6 kia mbeji ia Kauana ua muvu 1928, o Phange Franz, uambe: “O Ngana ua mu tu zelesa bhofele-bhofele ku makutu a jingeleja ja Babilonha ja tokala kua Diabhu.”
^ kax. 18 Mu kifika, ku muvu ua 2013, mua kexile 7.965.954 a aboki, ni kuila 19.241.252 ai mu kiônge kia ku Lembalala o kufua kua Kristu.
^ kax. 18 O ku tungula o jimbiji ja uabha mu jiji ja iibha, ki kiene kimoxi ni ku tungula o jimbudi mu jihombo. (Mat. 25:31-46) O ku tungula mba ufundisilu ua sukina ua jimbudi ni jihombo, ua-nda bhita mu kithangana kia hadi ia dikota. Mu kiki-phe, o ió edi kala jimbiji ja iibha a tena hanji ku vutuka kua Jihova ni ku a bhongolola mu itutu mba o ilunga.—Mal. 3:7.
^ kax. 18 Mu disukilu, o ió edi kala jimbiji ja iibha, a-nda ku a takula mu túbhia mu kulombolola kibuikilu sé kidielelu kia ku vutuka dingi ku muenhu.


text:
Disá 8
Mukonda Diahi Nzambi Uehela o Kuiibha ni Jiphaxi?
1. Kiebhi kia mateka o kuiibha?
O kuiibha kua mateka kioso Satanaji kia dianga ku tanga o makutu. Ku dimatekenu Satanaji uexile anju ia iuka, maji “mu kidi ka nangiê-mu.” (Nzuá 8:44) Muéne ua mesenene o ubhezelu ua tokala ngó kua Nzambi. Satanaji ua tange o makutu a dianga kua Eva, iú ua bhangesa ku mu belesela mu veji dia ku belesela Nzambi. Adá ua bhukumukine ué Nzambi, mu kuívua Eva. O ku bhukumuka kua Adá kua bheka hadi ni kufuá.—Tanga Dimatekenu 3:1-6, 19.
Kioso Satanaji kia bhangesa Eva ku bhukumukina Nzambi, muéne ua kexile mu xonguena o ungana ua Nzambi, mba ku bhânga ni Suke-ku. Saí athu ene mu kala ku mbandu ia Satanaji mu ku dituna Nzambi kala Nguvulu iâ. Mukonda dia kiki, Satanaji ua kituka “o sobha ia mu tumina mu ngong’umu.”—Tanga Nzuá 14:30; 1 Nzuá 5:19.
2. O kuila o ibhangelu ki i iukile?
O ikalakalu ioso ia bhange Nzambi ia iuka. O athu ni ji-anju a a bhange kua Nzambi ni kutena kua ku belesela Nzambi ni ku iuka kuoso. (Matendelelu 32:4, 5) Nzambi ua tu bhange ni ufolo ua ku sola mu ku bhanga o ima iambote ni ia iibha. O ufolo iú ulondekesa o henda ia Nzambi.—Tanga Tiiaku 1:13-15; 1 Nzuá 5:3.
3. Mukonda diahi Nzambi uehela o hadi katé lelu?
Saí kithangana Nzambi uehela o ungana uê ku u xonguena. Mukonda diahi? Phala kulondekesa kuila se-ku muthu u tena ku tumina kiambote o athu, sé o kikuatekesu kiê. (Ndongixi 7:29; 8:9) Mu ku bhita 6.000 ia mivu, tuene mu mona kuila kiki kidi muene. O jinguvulu kene mu tena ku zubha o ita, usuéia, ku kamba ku fundisa, ni mabhebhu.—Tanga Jelemiia 10:23; Loma 9:17.
O utuminu ua Nzambi ki u difu ni utuminu ua jinguvulu, mukonda o utuminu ua Nzambi ua-nda bhekela mabesá ku athu oso a u xikina. (Izaia 48:17, 18) Kua kambe ngó bhofele Jihova ua-nda buika o jinguvulu joso. Athu oso a xikana Nzambi, ene ngó a-nda kala mu ixi.—Izaia 11:9.—Tanga Daniiele 2:44.
4. O muanhu ua Nzambi u tu kuatekesa ku bhanga ihi?
Satanaji uambe kuila ki kueji kala muthu ueji sidivila Nzambi ni henda ioso. O kuila u tena kulondekesa kuila muéne mukua makutu? U tena! O muanhu ua Nzambi, u tu kuatekesa ku sola ku tu tumina kua Nzambi, mu veji dia jinguvulu. Tu tena kulondekesa se tua solo ku sidivila nanhi.—Tanga Jobe 1:8-12; Jisabhu 27:11.
5. Kiebhi ki tu tena ku sola ku tu tumina kua Nzambi?
Tu tena ku sola Nzambi kala Unguvulu uetu mu ku di longa ni ku bhanga o ubhezelu ua kidi, u tu di longa mu Mak’â Nzambi, o Bibidia. (Nzuá 4:23) Tu tena ku dituna Satanaji, ku kala unguvulu uetu mu ku dituna ku di ta mu maka a jinguvulu, ni ita, kála kia bhange Jezú.—Tanga Nzuá 17:14.
Satanaji u suínisa o ukexilu ua iibha. Saí makamba ni jindandu a tu zukutisa, mba a tu xonguena (1 Phetele 4:3, 4) Phala ku dibhana kiambote ni maka enhá, tua tokala ku sola. O kuila tua-nda di ongeka ni athu a zolo Nzambi? Tua-nda belesela o itumu iê, ni jinjila jê? Se tu bhanga kiki, tua-nda tena kulondekesa kuila Satanaji mukua makutu, kioso kiambe kuila ki kueji kala muthu, ueji tena ku sidivila Nzambi se a mu zukutisa.—Tanga 1 Kolindo 6:9, 10; 15:33.
Nzambi ua zolo o mundu, ua kanena kuila o hadi ni jiphaxi ku hádia ja-nda bhua. Oso a xikina mu kikanenu kiki, a-nda kala ni muenhu ua kalelaku mu ixi.—Tanga Nzuá 3:16.
DI LONGE DINGI
Mu Kidi Ihi i Longa o Bibidia?


text:
Disá 13
Iebhi o Njimbu Iambote ia Lungu ni Jingeleja?
1. O kuila o jingeleja joso jambote?
Tuejiia kuila mu jingeleja joso muala athu avulu a mesena ku bheza Nzambi ni kidi. Njimbu iambote kuijiia kuila Nzambi uejiia o athu enhá, ua mesena o mbote iâ. Maji o jingeleja jene mu bhanga ima iavulu ia iibha. (2 Kolindo 4:3, 4; 11:13-15) Kála kia londekesa, mu izuua íii, o jingeleja jene mu di ta mu ujibhangânga uene mu bhita ku mundu, ni mu ita, ni kuzangata o tuana. Kiki kiene mu luualesa o athu a mesena ku bheza Nzambi ni kidi!—Tanga Matesu 24:3-5, 11, 12.
O ubhezelu ua kidi, uene mu bhana kijingu kua Nzambi, maji o jingeleja ja makutu ene mu bhanga ima i mu luualesa kiavulu. Milongi iê ki i tundu mu Bibidia, a longa makutu alungu ni Nzambi, ni athu afú. Maji Jihova ua mesena kuila o athu ejiia o kidi kia lungu ni muéne.—Tanga Izekiiele 18:4; 1 Timote 2:3-5.
2. Iebhi o njimbu iambote ia lungu ni jingeleja?
O Nzambi ia ku sanguluka, ka tena ku mu sangulukisa ku jingeleja amba kuila a mu zolo, maji mu kidi a bheza o mundu ua Satanaji. (Tiiaku 4:4) O Mak’â Nzambi exana o kisangela kia jingeleja joso ja makutu mu dijina dia “Babilonha ia Dikota.” Babilonha, dijina dia mbanza mua mateka o ubhezelu ua makutu, kioso kia bhiti o Dilúvio mu izuua ia Noué. Kua kambe ngó, Nzambi ua-nda buika o jingeleja jene mu nganala o mundu.—Tanga Dijingunuinu 17:1, 2, 5, 16, 17; 18:8.
Saí dingi njimbu iambote. Jihova ka jimbi o athu ala mu jingeleja ja makutu ku mundu uoso. Muéne ua mu bhongolola o athu enhá mu ku a longa o kidi.—Tanga Mikeia 4:2, 5.
3. Ihi ia tokala ku bhanga o athu a mesena ku bheza mu kidi?
Jihova u langa o athu a zola o mbote ni kidi. Muéne u a tendelesa ku tunda mu jingeleja ja makutu. O athu a zolo Nzambi, a bhanga ioso phala ku bhanga o vondadi iê.—Tanga Dijingunuinu 18:4.
Ku hama ia dianga o athu evuile o njimbu iambote ku jipoxolo, a bhange kima ni kisangusangu kioso. A di longo ukexilu ua ubhe kala ki longa Jihova, muenhu ua zediua, ni kidielelu. Ene a tu bhana phangu iambote, mukonda ene a tambuijila o njimbu iambote mu ku dianga ku bhanga o vondadi ia Jihova ku mienhu iâ.—Tanga 1 Tesalonika 1:8, 9; 2:13.
Jihova u tambulula ku muiji uê, o athu a xisa o jingeleja ja makutu. Se u xikana kuíza kua Jihova, ua-nda kala kamba diê, ua-nda tokala ku muiji ua abhezi’ê, ku hádia ua-nda tambula muenhu ua kalelaku.—Tanga Marku 10:29, 30; 2 Kolindo 6:17, 18.
4. Kiebhi kia-nda bheka Nzambi o ku sanguluka mu ixi?
O dizubhilu dia jingeleja ja makutu, njimbu iambote. Dia-nda bheka o ufolo ku mundu uoso. Nuka dingi a-nda nganala, mba ku uana o athu. Oso a-nda kala ku muenhu, a-nda bheza ngó o Nzambi ia kidi.—Tanga Dijingunuinu 18:20, 21; 21:3, 4.
DI LONGE DINGI
Mu Kidi Ihi i Longa o Bibidia?
O Ubhezelu u Xikina Nzambi
Mu Kidi Ihi i Longa o Bibidia?


text:
KIBANDEKESU
O Kidi Kia Lungu ni Tata, ni Mona, ni Nzumbi Ikôla
O ATHU a xikina ku milongi ia Tilindade, amba kuma Nzambi uala mu kitatu kia athu—o Tata, o Mona, mi Nzumbi Ikôla. Athu atatu enhá, ene mu ku a amba kuma a sokela, ala ni kutena, kala ni dimatekenu. Kienhiki, kála kiamba o milongi ia Tilindade, o Tata, Nzambi, o Mona, Nzambi, o Nzumvi Ikôla, Nzamvi ué, né kiki, kuala ngó Nzambi imoxi.
Athu a vulu a xikina mu Tilindade, ejiia kuma ene ka tena ku jimbulua o milongi íii. Né kiki, ene nange a xikina kuma o milongi íii iala mu Bibidia. Tua tokala kuijiia kuma o kizuelu “Tilindade,” ki ki mondka mu Bibidia. O kuila o milongi ia Tilindade iala mu Bibidia? Phala ku tambuijila o kibhuidisu kiki, ndoko tu tale o kibatulu kiene mu tanga o athu a xikina mu Tilindade.
‘O DIAMBU MUENE NZAMBI’
O divulu dia Nzuá 1:1 diamba: “Ku Dimatekenu kioso o mundu kiluua a u bhaga, ku kala o Diambu; o Diambu anga di kala kua Nzambi; o Diambu muène Nzambi.” Mu ku bhita kithangana, o poxolo Nzuá uedikisa mu kibatulu kiki kuila “o Diambu” Jezú. (Nzuá 1:14) mukonda o Diambu a di xana Nzambi, saí athu a banza kuila o Mona ni tata, Nzambi umoxi ngó.
Ijiia-nakiu kuila o kibatulu kiki kia Bibidia, a dianga ku ki soneka um dízui dia Ngeleku. Mu ku bhita kithangana o a tongoluelu a soneka o kibatulu kiki kia Ngeleku um mazui engi. Maji saí atongoluelu a soneka o Bibidia, ka soneka kuila, “o diambu muene Nzambi.” Mukonda diahi? Mukonda dia kuijiia o dízui dia Ngeleku, o atongoluelu iâ a xinganeka kuila o diambu muene Nzambi, a tokalele ku di soneka kiéngi. Eji di soneka kiebhi-phe? Tala o ifika bhabha: “O Logos [Diambu] uexile ngana.” (A New translation of the Bible) “o Diambu diexile nzambi.” “The New Testament in an Improved Version” “o Diambu anga I kala kua Nzambi, ene exile umoxi ngó.” (The Translator’s New Testament) Kála ki zuela o ji Bibidia jiji, o Diambu ki muene Nzambi.* Mukonda dia ku kala o anju ia dikota mu kaxaxi ka ji-anju ja Jihova, o Diambu a mu ixana “nzambi” bhabha, o kizuelu “nzambi” kilombolola “muteni” kana o Muteni-a-Ioso.
SOTA DINGI ILOMBUELELU IA KIDI
Athu avulu kejiia o dizui dia Bibidia mu Ngeleku iokulu. Kienhiki, kiebhi ki u tena kuijiia se ihi ia mesene kuzuela poxolo Nzuá? Xinganeka o phangu íii: o mesena ia xikola u longa o maka ku maxibulu mê. Kia zubha, kala dixibulu u tendela mu ukexilu uê. Kiebhi o maxibulu kieji batula o maka enhá? Ene eji bhinga dingi ilomboluelu ku mesene. Se phata, o ilombuelelu ia mukuá, ieji ku a kuatekesa ku tendela dingi kiambote o maka enhá. Kiene kimoxi ué, phala kuijiia se ihi ia mesenene ku zuela o divulu dia Nzuá 1:1 eie u tene ku sanga mu njimbu ia Nzuá, o ilombuelelu iavulu, ia lungu ni kididi kia Jezú. Ku di longa dingi ia lungu ni maka enhá, ia-nda ku kuatekesa kuijiia o kidi.
Mu kifika, xinganeka ia soneka Nzuá mu divulu didi, mu kibatulu 1 um velusu 18: “Kiluua kukala muthu u mona [Muteni-a-Ioso] Nzambi.” maji athu a monene kiá Jezú, o Mona, kienhiki, Nzuá ua bandekesa dingi: “O Diambu anga u di bhanga xitu, anga u tunga mu’axaxi ketu, uezala kiadi ni kidi. Etu anga tu mona o unène uê.” (Nzuá 1:14 KJ) Kiebhi-phe o Mona kieji kala kála Nzambi o Muteni-a-Ioso? Nzuá uambe ué kuila o Diambu anga di kala “kua” Nzambi.” Maji kiebhi o muthu uala ni mukuá kumoxi, mu kithangana kieniókio u tena ku kala muene? (Nzuá 1:34) Kála kia kisoneka mu divulu dia Nzuá 17:3, Jezú uedikisa kiambote kuma muéne ni Tat’ê ia diulu ka sokela. Muéne uambe kuila Tat’ê, “Nzambi ia kidi umoxi-élele.” Mu disukilu dia njimbu iê, Nzuá uambe: “Maji im’iíi-phe iosòneke phala enu ni mu xikane, kuma Jezú muéne Kristu, Mon’a Nzambi.” (Nzuá 20:31) Tonginina kuma, Jezú ka mu ixana Nzambi, maji mona Nzambi. O ilomboluelu íii ia mukua ia tu bhana o njimbu ia Nzuá, ilondekesa kiebhi kia tokala ku tendele o divulu dia Nzuá 1:1. Jezú o Diambu, a mu ixana “nzambi” Mukonda dia kididi kiê kia ukota, maji ki kiene kimoxi o ku kala Nzambi Muteni-a-Ioso.
TALA O KILOMBUELELU KIA KIDI
Xinganeka dingi mu phangu ia mesena ia xikola, ni mu maxibulu mê. Xinganeka kuma o maxibulu a mukuá ala hanji ni phata, né muene ni ilombuelelu ia bhana dingi o mesene. Ene eji bhanga dingi ihi? Ene, eji sota mesene iéngi phala ku a lombuela dingi o maka. Se o mesene ia kaiiadi ulombolola kala kia lombolola o mesene ia dianga, o phata ia maxibulu ieji bhua. Kiene kimoxi ué, se uala ni phata ia lungu ni Nzuá, o musoneki ua Bibidia, ia lungu ni kiebhi kiene Jezú ni Nzambi, Muteni-a-Ioso, ueji sota o musoneki ua mukuá ua Bibidia phala kuijiia dingi. Mu kifika tanga ia soneka Matesu, ia lungu ni dizubhilu dia mundu, muéne ua bhitulula o kizuelu kia Jezú, kioso kiambe: “ kizuu’okio-phe ni kithangana kiê, kana muthu ua k’ijiia, né ji-anju mu diulu, né o Mona, ki kale Tata muène ngó.” (Matesu 24:36)Kiebhi o kizuelu kiki kilondekesa kuila Jezú ki muéne o Nzambi Muteni-a-Ioso?
Jezú uambe kuila o Tata ua beta kuijiia dingi, o Mona, ndenge. Se Jezú mbandu ia Nzambi o Muteni-a-Ioso, muéne ueji kuijiia ué ioso iejiia Tat’ê. Mu kiki-phe o Mona ni Tata ka sokela. Né kiki, saí athu eji zuela: ‘Jezú ua kexile ni maukexilu aiiadi a muenhu. Bhabha muéne ua zuela kála muthu mu xitu.’ Maji né muene uexile kála ki zuela athu, ihi i tuamba ia lungu ni nzumbi ikôla? Se o nzumbi ikôla ni Tata, Nzambi imoxi ngó, mukonda diahi Jezú kambe kuila o nzumbi ikôla uejiia ioso iejiia o Tata?
Se u sukula ku di longa o Bibidia, ua-nda kuijiia ibatulu ia vulu ia Bibidia, i tanga o maka iá. Iene i tanga o kidi kia lungu ni Tata, ni Mona, ni Nzumbi ikôla.—Jisálamu 90:2; Ikalakalu 7:55; Kolose 1:15.
* Phala kuijiia dingi o maka iala mu divulu didi dia Nzuá 1:1, tanga A Sentinela ia mbeji ia 1 ia kamoxi ua muvu ua 2008, mu jimbandu ja 24-5, a ka soneka ku Jimbangi ja Jihova.


text:
O MULANGIDI
No. 3 2017 | Kiuana Kia Mala a Mondala ku Jikabalu
—Mbote Iahi i u Tena o Kukatula mu Kukaba-kaba Kuâ?
IHI I U BANZA?
Athu avulu ejiia o maka alungu ni kiuana kia mala a mu kaba-kaba mu divulu dia Dijingunuinu. Amoxi a kala ni uôma uavulu. A mukuá a kala ni vondadi ia kuijiia kiambote o maka. Tala ihi i zuela o Bibidia ia lungu ni kikanenu kiki:
“Ua zediua uoso u tanga o divulu didi ni oso évua o maka iá a upolofeta.”
O Mulangidi iú u jimbulula kiebhi o kukaba-kaba kua jikabalu jiuana kutena kulombolola njimbu iambote phala etu.
COVER SUBJECT
Kiebhi ki u Divua mu Kutanga ia Lungu ni Kiuana Kia Mala a Mondala ku Jikabalu
Kabalu jiuana—kazele, kakusuka, kaxikelela ni ka mukète. O musoso ua lungu ni maiala enhá a mondala ku jikabalu u tu sanga mu divulu dia Dijingunuinu, a uijiia kiambote kuala o athu.
COVER SUBJECT
A Nanhi o Kiuana Kia Mala a Mondala ku Jikabalu?
Ijiia kiebhi ki u tena kulombolola o kisuma kiki.
A Sange Dingi Polova Iengi
Eie nange kuijiie se nanhi uexile Tatenai, maji o jipolova jo sange koxi’a mavu jilondekesa pondo ia dikota.
THE BIBLE CHANGES LIVES
Nga Zolele Kiavulu Kujokala Beisebol o Ima Ioso Ndenge!
Samuel Hamilton ua zolele kiavulu kujokala beisebol, maji o milongi ia Bibidia ia lungulula o muenhu uê.
IMITATE THEIR FAITH
“Eie-ze u Muhatu ua Uabha Kiavulu ku Mesu a Athu”
Mu Ijitu, o ilamba ia Falaó a mono o kuuabha kua Sala. Ua-nda diuana mu kuijiia o ima ia bhiti-ku.
Ihi i Longa o Bibidia?
O kuila Nzambi u suua amoxi, a mukuá kana? O kuila Nzambi u besoala amoxi, u loka a mukuá?


text:
KIBATULU IIADI
O Bibidia—Divulu Dia Nzambi
1, 2. Mukonda diahi o Bibidia ujitu ua mbote ua Nzambi?
KIEBHI ki u divua se a ku bhana ujitu kua kamba diê? Eie u jikula o ujitu ni lusolo, u sanguluka mukonda kamba diê ua ku banze. Eie u mu sakidila o ujitu.
2 O Bibidia ujitu ua Nzambi. Tu sanga-mu milongi ki tu tena ku i sanga mu madivulu amukuá. Mu kifika, o Bibidia i tu tangela kuila Nzambi ua bhange o diulu ni ixi, ua bhange o diiala dia dianga ni muhatu. Mu Bibidia tu sanga-mu milongi i tu kuatekesa kioso ki tu kala ni maka. I tu longa kiebhi Nzambi kia-nda kumbidila o vondadi iê ia ku bhanga o ixi palaízu. O Bibidia ujitu ua mbote!
3. Ihi i ua-nda kuijiia kioso ki ua-nda di longa o Bibidia?
3 Mu ku di longa o Bibidia, ua-nda kuijiia kuila Nzambi ua mesena u kala kamba diê. Kioso ki ua-nda muijiia kiambote, ua-nda kala kamba diê dia kazola.
4. O kuila saí divulu dia sokela ni Bibidia?
4 O Bibidia a i soneka mu 2.600 a madimi, ene mu bhanga mazunda ni mazunda a ji Bibidia. Athu avulu ku mundu ene mu tanga o Bibidia mu dimi diâ. Semana joso, mazunda a athu a tambula o Bibidia! Sé phata, se-ku divulu dia mukua dia sokela ni Bibidia.
5. Mukonda diahi tu zuela kuila o Bibidia ‘mak’â Nzambi?’
5 O Bibidia ‘mak’â Nzambi.’ (Tanga 2 Timote 3:16.) Maji saí athu a banza: “O athu ene a soneka o Bibidia, kienhiki kiebhi ki di tena ku kala divulu dia Nzambi?’ O Bibidia i zuela: “Athu a zuela jinga mu kutula o Njimbu i tunda kua Nzambi kala kioso kia a tuma jinga kuzuela kuala o Nzumbi Ikôla.” (2 Phetele 1:21) Kia difu ni mukua uenji u bhinga ku musoneki ué ku soneka mukanda. O mukanda ua tokala kua nanhi? Ua tokala ku mukua uenji. Kiene kimoxi, o Bibidia ia tokala kua Nzambi, ki i tokala ku athu a i soneka kana. Nzambi muéne ua a tumina ku soneka o ibanzelu iê. Mu kidi, o Bibidia “Maka ma Nzambi.”—1 Tesalonika 2:13; tala o Kibandekesu 2.
O BIBIDIA DIVULU DIA KIDI
6, 7. Mukonda diahi tu zuela kuila o Bibidia iala ni kibanzelu kimoxi?
6 O Bibidia a i soneka mu 1.600 ja mivu ndenge. O athu a soneka o Bibidia ka kexile ku muenhu mu kithangana kimoxi. Saí iá a dilongo mu jixikola ja katunda, amukuá kana. Mu kifika, saí musoneki uexile dotolo. Amukuá exile idimakaji, amukuá atambi, abhidi, jipolofeta, afundixi, ni jisobha. Sumbala ki muthu umoxi ua soneka o Bibidia, maji o Bibidia ioso iala ni kibanzelu kimoxi. O Bibidia ki i tange kima mu kibatulu kimoxi, mu kibatulu kia mukuá i tanga kima kiéngi. *
7 O ibatulu ia dianga ia Bibidia, izuela kiebhi kia mateka o maka ku mundu, o ibatulu ia sukina i tu tangela kiebhi Nzambi kia-nda batula o maka enhá, mu ku bhanga o ixi palaízu. O Bibidia i tanga musoso ua jimidi ni jimidi ja mivu ku dima, i tu londekesa kuila o ikanenu ioso ia Nzambi i dikumbidila.
8. Bhana ifika ilondekesa kuila o Bibidia divulu dia kidi.
8 O Bibidia ka i soneka phala kukala divulu dia xikola, maji o milongi iê ia lungu ni ungijiie milongi ia kidi. Kiene kia tokala kukala o divulu dia Nzambi. Mu kifika mu divulu dia Ijila, muala itendelesu ia Nzambi ia bhanene ku akua Izalaiele ia lungu ni jindunge ja kufidisa kusambukisa o mauhaxi. O itendelesu íii a i sonekene ande dia athu kuijiia kuila saí ibamba i bheka mauhaxi. O Bibidia i longa ué kuila se-ku kima kia kuata o ixi, iene ia nzenzama. (Jobe 26:7) M’ukulu o athu ka xikinine kuila o ixi ki iexile kála ki tua ijiia lelu, maji o Bibidia ia tangele kiá kuila o ixi dikende.—Izaia 40:22.
9. O kulenduka kua asoneki a Bibidia mu kuzuela o kidi, ki tu londekesa ihi?
9 O Bibidia i tanga misoso ia kidi. Maji o madivulu a mundu kene mu tanga misoso ia kidi, mukonda o asoneki enhá kene mu zuela o kidi. Mu kifika, ene ka tanga o kidi kia lungu ni jiveji ja tolola o ixi iâ mu ita. Maji o asoneki a Bibidia a zuela o kidi, né muene kioso kia tolola o kifuxi kia Izalaiele mu ita. Ene a soneka ué o ituxi iâ. Mu kifika, mu divulu dia Dialuilu, Mozé u tu tangela kuila muéne ua tele kituxi, ia a mu bazela kua Nzambi. (Dialuilu 20:2-12) O kulenduka kua asoneki a Bibidia mu kuzuela o kidi, kulondekesa kuila o Bibidia ia tundu muene kua Nzambi. Kiki kilombolola kuila, tu tena kudielela mu milongi ia Bibidia.
DIVULU DIALA NI MILONGI IAMBOTE
10. Mukonda diahi o milongi ia Bibidia i tu kuatekesa kiambote lelu?
10 O Bibidia ‘mak’â Nzambi a i soneka phala kubhandulula, ni mu kulonga o kidi, ni mu kubazela itondalu, ni mu kuiukisa ia bhengalala.’ (2 Timote 3:16) Mu kidi, o milongi ia Bibidia i tu kuatekesa kiambote lelu. Jihova uejiia kiambote o ukexilu uetu, ni ibanzelu ietu. Muéne ua beta ku tuijiia, etu ndenge, ua mesena kuila tu sanguluka ku muenhu. Muéne uejiia o ima i tena ku tu bhanga kiambote ni ku tu bhanga kia iibha.
11, 12. (a) Milongi iahi iambote ia bhana Jezú mu divulu dia Matesu kibatulu 5 ndu 7? (b) Ihi dingi i tu longa o Bibidia?
11 Mu divulu dia Matesu kibatulu 5 ndu 7, tu tanga-mu milongi iambote ia bhana Jezú ia lungu ni kuzediua, kudibhana ni akuetu, ku samba, ni kiebhi ki tua tokala ku mona o kitadi. Sumbala kua bhiti kiá 2.000 ja mivu tundé kia bhana o milongi íii, iene i tu kuatekesa hanji lelu.
12 Mu Bibidia, muala itumu ia bhana Jihova i tu kuatekesa ku zediua ku muiji, ku kala tu akalakadi ambote, kukala ni kutululuka ni akuetu. O itumu ia Bibidia i kuatekesa o athu oso.
EIE U TENA KUDIELELA MU IKANENU IA BIBIDIA
13. Ihi iambe Izaia ieji bhita ni mbanza ia Babilonha?
13 Mu Bibidia muala ué ikanenu iavulu ia dikumbidila kiá. Mu kifika, Izaia ua kanene kuila o mbanza ia Babilonha eji ku i buika. (Izaia 13:19) Muéne ua tange kiebhi kieji tambula o mbanza. O mbanza ia kexile bhu kaxi ka ngiji, ia kexile ué ni ilumbu ni mabhitu onene. Maji Izaia ua kanene kuila o menha a ngiji eji bambukila kuengi, o mabhitu eji kua xisa a jikuka. O masoladi eji tambula o mbanza sé kubhânga. Izaia ua tumbula o dijina dia diiala dieji tambula o mbanza ia Babilonha, Silu.—Tanga Izaia 44:27–45:2; tala o Kibandekesu 4.
14, 15. Kiebhi kia dikumbidila o kikanenu kia tangele Izaia?
14 Kua bhitile hama jiiadi ja mivu, tundé kia sonekene o kikanenu kiki, kiene kia bhixila o masoladi phala kutambula o mbanza ia Babilonha. Nanhi ua kexile ku pholo ia masoladi? Kála kia ki tangele kiá, uexile Silu, sobha ia Pélesa. O kithangana kia bhixile phala kukumbidila o kikanenu.
15 Kioso kia bokona o masoladi mu mbanza, akuâ Babilonha akexile mu fesa. Ene a landukile mukonda a dielele ku ilumbu ni ku ngiji. Ande dia kubokona mu mbanza, Silu ni masoladi mê a bhangesa o menha mu ngiji kusosoloka. O menha a sosoloka kiavulu, kienhiki o masoladi akuâ Pélesa a tenene kubhita mu ngiji se ku boba. Maji kiebhi kieji bokona mu mbanza ia Babilonha se iene iexile ni ilumbu ionene? Kála kia ki tangele kiá, o mabhitu a a xisa a jikuka, o masoladi a bokona mu mbanza sé kubhânga.
16. (a) Ihi ia tange Izaia ieji bhita ni Babilonha? (b) Kiebhi ki tuejiia kuila o kikanenu kia Izaia kia dikumbidila?
16 Izaia ua kanene kuila mu mbanza ia Babilonha ki mueji tunga dingi muthu. Muéne ua soneka: “Ki mua kà kala dingi muthu u tunga-mu, ki mua kà kala u bhanga-mu dingi dibhata ku tunda muiji kuiza muiji.” (Izaia 13:20) Kiebhi kia di kumbidila o kikanenu kiki? O kididi mua kexile o mbanza ia Babilonha tu ki sanga mu 80 a ji kilómetulu ku sulu ia Bagdá, ku ixi ia Iraque, katé lelu kiala ngó kiphulungunzu kia hatu. Jihova ua buika Babilonha, “ni kiezu kia kibuikilu.”—Izaia 14:22, 23. *
17. Mukonda diahi tu tena kudielela mu ikanenu ia Nzambi?
17 Mukonda dia ikanenu iavulu ia dikumbidila kiá, tu tena kudielela ku ikanenu ia Bibidia ia-nda dikumbidila ku hádia. Tu tena kudielela kuila, o kikanenu kia Jihova kia kubhanga o ixi palaízu kia-nda dikumbidila. (Tanga Dialuilu 23:19.) Tuala ni kidielelu kia ‘muenhu ki uàbhua. Nzambi ka moneka makutu, muène ua tu kanena-nau tundé xahulu ku dimatekenu dia ithangana ioso.’—Tito 1:2. *
O BIBIDIA I TENA KULUNGULULA O UKEXILU UÉ
18. Ihi ia zuela Phaulu ia lungu ni “kizuelu kia Nzambi?”
18 Tua di longo kuila, se-ku divulu dia difu ni Bibidia, o Bibidia iala ni kibanzelu kimoxi, kioso ki i zuela maka alungu ni ungijiie, mba misoso ia bhiti, iene i zuela o kidi, i tu bhana ué milongi iambote, tu sanga-mu ué ikanenu ia dikumbidila kiá. Maji o Bibidia i zuela dingi maka amukuá. O poxolo Phaulu ua soneka: ‘O kizuelu kia Nzambi kima kia muenhu kiala ni kutena.’ Ihi ilombolola o izuelu íii?
19, 20. (a) O Bibidia i ku kuatekesa kiebhi ku dijiia kiambote? (b) Kiebhi ki u tena kulondekesa kisakidilu ku ujitu ua Bibidia?
19 O Bibidia i tena kulungulula o ukexilu uê. I tena ku ku kuatekesa ku dijiia kiambote. Iene i tena ku ku kuatekesa kuijiia o ibanzelu iê. Mu kifika, tu tena kubanza kuila tua zolo Nzambi. Maji phala ku mu londekesa kuila tua mu zolo tua tokala ku belesela o milongi ia Bibidia.
20 Mu kidi, o Bibidia divulu dia Nzambi. Muéne ua mesena eie u tanga o divulu didi, u di longa-diu, u di zola. Sakidila o ujitu iú mu ku di longa. Mu kiki, ua-nda kuijiia o vondadi ia Nzambi phala o athu. Mu kibatulu kia kaiela tua-nda di longa dingi ia lungu ni vondadi iê.
^ kax. 6 Sai athu ene mu zuela kuila o Bibidia ki iala ni kibanzelu kimoxi, maji ene ka mu zuela kidi. Tala o kibatulu 7 mu divulu, A Bíblia—Palavra de Deus ou de Homem? a di bhange ku Jimbangi ja Jihova.
^ kax. 16 Se ua mesena kuijiia dingi ikanenu ia Bibidia tanga o divulu, Um Livro Para Todas as Pessoas, mu mbandu ia 27-29, a di bhange ku Jimbangi ja Jihova.
^ kax. 17 O kibuikilu kia Babilonha kikanenu kimoxi ngó mu ikanenu iavulu ia dikumbidila kiá. Eie u tena ku sanga milongi ia lungu ni ikanenu ia Jezú Kristu mu Kibandekesu 5.


text:
DIAMBU DIA KAPA | KIUANA KIA MALA A MONDALA KU JIKABALU
A Nanhi o Kiuana Kia Mala a Mondala ku Jikabalu?
Tu tena kuijiia kiambote o kiuana kia mala a mondala ku jikabalu, ki tu bhingi ue kukala ni uôma. Mukonda diahi kana? Mukonda o Bibidia ni izulukutu iene mu bhita mu izuua ietu i tu kuatekesa kuijiia kiambote ihi ilombolola o kiuana kia mala a mondala ku jikabalu. Sumbala o kukaba-kaba kuâ kuene mu bheka malamba mu ngongo, kutena ue kulombolola njimbu iambote phal’eie ni muiji uê. Mu ukexilu uebhi? Kia dianga, tua-nda kuijiia hanji o mala a mondala ku jikabalu.
O DIIALA DIA MONDALA KU KABALU KA ZELE
O kisuma ki mateka kiki: “Ngedi ngi tala, kua moneka kabalu kazele. O ua mondala-ku ua kuata mufula, muène anga a mu bhana kitundu kia ungana. Hé u tunda ni uzonda ua kuia ni kùluua ni kutolola.”
Nanhi o diiala dia mondala ku kabalu ka zele? O Bibidia mu divulu diene dia Dijingunuinu, i tu kuatekesa ku muijiia se nanhi. Mu jivelusu ja mukuá, o diiala didi mu diulu, a muixana “Diambu dia Nzambi.” (Dijingunuinu 19:11-13) O dijina, O Diambu, dia tokala kua Jezú Kristu, mukonda muene mukunji ua Nzambi. (Nzuá 1:1, 14) Muene a muixana ue “Sobha ia jisobha, Ngana ia jingana,” “a mu ixana Fiiele, a mu ixana Kidi.” (Dijingunuinu 19:16) Muene uala ni ungana, muene sobha u tolola ioso, maji muene u kalakala kiambote ni kutena kuala na-ku, muene ka talesa hadi kua akuâ mukonda dia ungana uala-nau. Maji nange tu dibhuidisa.
Nanhi ua bhana kua Jezú o ungana ua kutolola? (Dijingunuinu 6:2) O polofeta Daniiele mu kisuma kia usuku ua mono Mexiia, a mu sokesa ni “mon’a muthu,” a mu bhana kuala o “Mukula-ua-Ndamba,” Jihova Nzambi * o “kutumina, ni kijingo, ni ungana.” (Daniiele 7:13, 14) Mu kiki, o Nzambi Muteni-a-ioso, muéne ua bhana kua Jezú o kutena ni ungana ua kutumina ni kufundisa. O kabalu ka zele, kijimbuete kia tokala kia ita ia iuka ia-nda lúa o Mon’â Nzambi, mukonda o Mikanda Ikola mu ithangana iavulu i tumbula o kolo ia zele phala kulombolola kidi.
Thembu kuxi kia mateka o mala ni kukaba-kaba? Ijiia-kiu kuma, o diiala dia dianga ku kabalu, Jezú, muene u moneka kioso kia tambula o kitundu kia sobha. (Dijingunuinu 6:2) Thembu kuxi kia bhana o kitundu kia Sobha kua Jezú? Ka mu bhana-kiu kioso kia mu fukununa iu ua vutuka ku diulu, kana. O Bibidia iamba kuila muene kia vutuka ku diulu, ua kingila hanji thembu iavulu. (Jihebeleu 10:12, 13) Jezú Kristu ua kuatekesa o akaiedi’ê kuijiia kioso kia bhu o thembu ia kingila muene ni thembu ia mateka o kutumina ku diulu. Muene uambele kuila, ku dimatekenu dia utuminu uê, o ima mu ngongo ieji iibha kinene. Kueji moneka ita, nzala ni mauhaxi. (Matesu 24:3, 7; Luka 21:10, 11) Kioso kia bhiti o Ita ia Dianga mu Ngongo Ioso ku muvu ua 1914, o athu a bokuene mu kithangana kienhiókio kia tangele Jezú, ithangana iabhonzo mu ngongo, o Bibidia ixana o kithangana kiki “izuua isukidila-ku.”—2 Timote 3:1-5.
Maji mukonda diahi o ima mu ngongo ia iibha kinene tundé Jezú kia tambula o kitundu kia u sobha ku muvu ua 1914? Mukonda mu kithangana kienhókio, Jezú ua mateka kutumina ku diulu, ki mu ngongo kana. Ku diulu anga kua moneka ita, o Sobha ia ubhe, Jezú, a muixana ue Mingedi, ua lundumuina Satanaji ni madimonho mê mu ngongo. (Dijingunuinu 12:7-9, 12) Tundé kia mu takula mu ngongo mumu, Satanaji uala ni njinda iavulu mukonda uejiia kuila o thembu ié ia butu. Mu kidi, kua kambe ngó bhofele, Nzambi ua-nda kumbidila o vondadi iê ni kubuikisa Satanaji. (Matesu 6:10) Mu kiki tua-nda mona kiebhi o kitatu kia mala a subhuka-ku a tu kuatekesa kuijiia kuila mu kidi tuala muene mu ithangana ia bhonzo mba mu “izuua isukidila-ku.” O a mondala ku jikabalu jitatu, ki athu kala ió ua mondala ku kabalu ka dianga kana, mu kidi ene a lombolola izulukutu iene mu bhita mu ngongo ioso ni kubhekesa hadi iavulu ku athu.
O DIIALA DIA MONDALA KU KABALU KAKUSUKA
“Anga ku tunda kabalu kamukuá kakusuka. O ua mondala-ku, a mu bhana o kubheka ita mu ngongo, ni kubhangesa athu kudijibha-jibha mudiâ. Anga a mu bhana kixibhata kia dikota.”
O ua mondala ku kabalu kaka, ulombolola ita. Talesa kuma muene u katula o kutululuka kana ngó mu jixi jofele maji mu jixi joso. Ku muvu ua 1914, mu veji ia dianga, ku mundu uoso kua moneka ita, nuka ia bhitile. Kua kaiela o ita ia kaiadi ku mundu, ia beta kujibha athu o ita ia diangele-ku ndenge. A bhange o jikonda ja athu afu tundé ku muvu ua 1914 mu ita ni jinvunda ja kamukuá, a somboka 100 ia jimidi ja athu! Nzungule ia athu a mukuá a nemeka mukonda ue dia ita.
Katé bhebhi bhua suku o ita mu izuua ietu? Nuka kia bhitile, lelu o athu ala ni kutena kua kubuikisa o athu oso kulu dia mundu. Katé muene ni isangela i zokela o kutululuka, kala o Jinações Unidas, ki ia mu tena kubhuisa o kabalu ka kusuka mba o ita.
O DIIALA DIA MONDALA KU KABALU KA XIKELELA
“Kambudi kia jikula o kidimbu kia katatu, ngevu o kiama kia katatu, kixi: Enda kunu! Ngedi ngi tala kua moneka kabalu kaxikelela. O ua mondala-ku, ua kuata pezu bhu lùkuaku. Anga ng’ivua kala dízui dia mu tunda mu’axaxi ka iama iuana ia muenhu, dixi: Kizongelu kioxi kia tiliku mu kizuua kia muvimba ki kalakala o muthu, o sevada izongelu itatu mu kizuua kia muvimba ue ki kalakala o muthu. O mu maji-phe ni mu vinhu, kana kufungisa-mu kima kioso-kioso.”
O ua mondala ku kabalu kaka, u lombolola nzala. Jivelusu jiji jilombolola kuila o kudia kueji bhonza kiavulu, mukonda dia kiki kizongelu kimoxi (1.08 L) kia tiliku eji ki sumbisa mu denadia dimoxi, o kitadi kia kexile mu nganhala o muthu mu kizuua kia muvimba ku hama ia dianga! (Matesu 20:2) O kitadi kiki, eji sumba na-kiu ue izongelu itatu (3.24 L) ia sevada, kifua o tiliku ia beta-o-kota o sevada ndenge. Kiebhi o muiji uoso kieji tena o kuikuta? Mukonda dia kiki o athu ene mu a dimuna phala kupopala o kitadi kiâ, katé muene mu kusumba o kudia kua kizuua ni kizuua, kala o maji ni vinho m’ukulu.
Tundé ku muvu ua 1914, o kuila tuene mu mona o ijimbuete ilondekesa kuila o kabalu ka xikelela ka mu kaba-kaba katé kiki? Xiê, tuene mu mona! Makuinhi a sambuadi a jimidi ndenge a athu afu mukonda dia nzala mu hama ia 20. Sai ngana uambe kuila “805 a jimidi—kifua ku divua dia muthu mu ngongo ioso, muthu umoxi ua katele nzala ku muvu ua 2012 ndú 2014.” Minangu ia mukuá iambe kuila “mivu ioso o nzala i jibha dingi mundu uavulu, o afu mukonda dia Sida, uhaxi ua masambisambi ni uhaxi ua thulu ala ndenge.” Sumbala ni nguzu ia mu bhanga phala kudisa ió ala ni nzala, o ua mondala ku kabalu ka xikelela katé kiki iu hanji u kaba-kaba.
O DIIALA DIA MONDALA KU KABALU KA MUKÈTE
“Ngedi ngi tala, kua moneka kabalu ka mukète. O ua mondala-ku ‘jina diê Kùfua, o kuema diê kua mu kaiela Kalunga-Ngombe. Enhá anga a a bhana ukota ua mbandu ia kauana mu ngongo, phala kujibha ni ita, ni nzala, ni dibhebhu, ni ku iama i kuama iene mu mukáu mu ngongo.”
O diiala dia kauana ua mondala ku kabalu, dilombolola kufua mukonda dia uhaxi mba malebhu engi. Kioso kia bhiti o muvu ua 1914, o uhaxi ua kukohona ua Spanha, ua jibha jimidi ni jimidi ja athu. Nange 500 ja jimidi ja athu a kuatele o uhaxi uenhó, kifua ku 3 kia athu, muthu 1 ua u kuatele!
Maji o uhaxi ua kukohona ua Spanha uexile ngó o dimatekenu. O jingijiie ja tokuesa kuila jihama ja jimidi ja athu afu mu hama ia 20 mukonda dia kingongo. Mu lelu didi, o athu a mu fua selu mukonda dia Sida, uhaxi ua thulu ni masambisambi sumbala ni nguzu iavulu ia mu bhanga o jidotolo mu kusota o milongo.
O disukilu diene dimoxi, o kufua
KUZEDIUA KU HÁDIA!
Kua kambe ngó bhofele, o jithembu jetu ja bhonzo, ja-nda bhua. Ijiia na-kiu kuma: Jezú “u tunda ni uzonda ua kuia ni kùluua ni kutolola” ku muvu ua 1914, ua takula Satanaji mu ngongo maji Jezú ka zubha kutolola ku muvu uenhó. (Dijingunuinu 6:2; 12:9, 12) Kua kambe ngó, mu Alumajedone, Jezú ua-nda zubha o ibhangelu ioso ia Satanaji ni kubuikisa o athu ene mu kuatekesa Diabhu. (Dijingunuinu 20:1-3) Jezú ka-nda zubha ngó ni kukaba-kaba kua kitatu kia mala a mondalu ku jikabalu, maji ua-nda zubha ue o hadi iene mu bheka ene. Kiebhi? Tala i tanga o Bibidia.
Mu kididi kia ita, mua-nda kala kutululuka. Jihova ‘ua-nda sukisa o ita katé ku maxokololo a’xi. Uta ua mufula ua u bukula, dionga ua di batula mu kaxi.’ (Jisálamu 46:9) Oso ió a zolo o kutululuka, “a kala ku ngalasa ni kutululuka kuavulu.”
Mu kididi kia nzala, mua-nda kala nzungule ia kudia. “Mu ngongo mu kale nzungule ia masa katé ni ku thandu dia milundu.”
Mu kididi kia mauhaxi mba kufua, kua-nda kala sauidi iambote ni muenhu ua kalelaku phala o mundu uoso. Nzambi ua-nda kua “kondona o masoxi moso ku mesu mâ! Ki ku kala dingi kùfua, nè ngó mukôndo, mba kudila, mba kukata.”
Kioso kia kexile mu ixi, Jezú ua londekesa kiebhi kia-nda kala o ngongo kioso muene kia-nda i tumina. Muene ua suínisa o kutululuka, ua disa jimidi ni jimidi ja athu, ua sake jihaxi iu ua fukununa athu a fuile.
O Jimbangi ja Jihova a-nda sanguluka kiavulu ku kulondekesa mu Bibidia ié ihi i ua tokala o kubhanga phala kukala polondo ku disukilu dia kukaba-kaba kua maiala enhá a mondala ku jikabalu. Ua mesena kudilonga dingi o maka enhá?
^ kax. 7 Jihova o dijina dia Nzambi kala ki longa o Bibidia.
DI LONGE DINGI
NJIMBU IAMBOTE IA NZAMBI!
O Njimbu Iambote Ihi?
Ijiia se o njimbu iambote ihi, ni mukonda diahi ia tokala ku i tula ni lusolo, ni ihi i tua tokala o ku bhanga.


text:
DIAMBU DIA KAPA | MUKONDA DIAHI KIMA KIAMBOTE KUKALA MUKUA KIDI?
O Kuila o Kuzuela o Kidi ki Kuene Dingi ni Valolo?
Hitoshi uexile mukua kukondala kitadi mu ditenda mu ixi ia Japão. Kioso muéne ni xefe iê kia kexile mu kondala o kitadi kia ditenda, Hitoshi a mu bhingi kuala o xefe iê kutanga makutu mu kusoneka o mukanda ua kitadi. Maji Hitoshi ua mu tangela kuila, keji tena kubhanga kiki, mukonda dia Mak’â Nzambi. Mukonda dia kiki, Hitoshi a mu kaie ku salu.
Mu jimbeji ja kaiela-ku, Hitoshi ua luualele kiavulu mukonda kejidile se ueji tena kusanga salu iéngi. Mu kifika, saí kizuua mu kusota salu, Hitoshi ua jimbulula kuila keji xikina kubhanga kikalakalu kia lungu ni kutanga makutu. O muthu ua kexile mu muibhuidisa, uambe: “O ibanzelu iê ki i difu ni ia athu oso!” Hitoshi ua luualele, maji o muiji uê ni makamba mê a mu suínisa kukolokota kuenda mu kidi. Mu kifika, muéne uambe: “Nga kexile mu dibhuidisa se kiexile muene kima kiambote kukala mukua kidi.”
O musoso ua Hitoshi u londekesa kuila, athu avulu ka uabhela kuzuela o kidi. Amoxi a banza kuila, athu oso mu matenda a tokala kutanga makutu, se ki kiene ka-nda ditunda kiambote. Saí muhatu, mukalakadi mu ixi ia África do Sul, uambe kuila: “A ngi kondoloka ku athu a uabhela kutanga makutu, kienhiki saí ithangana ene a ngi jijidika kukala kála ene.”
Lelu o kutanga o makutu kua muangana ixi ioso. Mivu ku dima, o ngijiie ngana Robert Feldman, mesene mu xikola ia katunda ia Massachusetts Amherst, ua tokuesa iu ua mono kuila, adiakime avulu mu ku dizuelesa mu dikuinhi dia ithangana, kene mu kamba kutanga makutu. Ngana Feldman uambe dingi: “Tua diuanene kiavulu. Ki tua ki fikile kuila o athu eji tanga makutu izuua ioso.” Athu avulu ka uabhela ku a tanga makutu, maji ene a uabhela kutanga makutu ku akuâ.
Mukonda diahi o kutanga makutu, kunhana, ni kunganala kua muangana ixi ioso lelu? Mukonda diahi ki kima kiambote kutanga makutu? Ihi i tua tokala o kubhanga phala ki tu kale ni maukexilu iá a iibha.


text:
O MULANGIDI (UA KU DI LONGA) Kamoxi 2016
Mu mulangidi iú, tu sanga-mu o milongi ia 26 ia Kaiadi ndu 29 ia Katatu ua 2017.
‘Di Suinisienu Mudienu Izuua Ioso’
Mukonda diahi kiambote kuximana? Ihi i u tena ku di longa mu phangu ia Jihova, Jezú ni Phaulu ia kuximana akuâ? Kiebhi ki u tena kuximana kiambote akuenu?
A di Sokejeka Kala ki Tumina o Mak’â Nzambi
Jihova muene ngó uejia kusokejeka kiambote o ima. Ki tu kingila ue kuila, o abhezi’ê a di sokejeka kiambote?
O Kuila Eie u Bhana Valolo mu Mak’â Nzambi?
O mundu ua Nzambi a katula mbote iavulu kioso kia bhanga nguzu ia ku kaiela o itumu ia Nzambi ni mu ku kuatekesa o kilunga kiê
Nzambi ua a Katula Mua Vundu
Mu ukexilu uebhi o mundu ua Nzambi a a kuikile ku Babilonha ia dikota tundé ku hama ia kaiiadi K.K.? Kiebhi ni mu kithangana kiebhi ene a mateka kuijiia o kidi?
Ene a Bhuluka ku Ubhezelu ua Makutu
Thembu kuxi o mundu ua Nzambi ua bhuluka bhu maku a Babilonha?


text:
O Kuila Tua Tokala ku Samba Kua Jezú?
SAÍ MUKUA ku tokuesa ua zuela ni 800 a minzangala ia ji ngeleja javulu ua ebhuidisa se Jezú u tambuijila o misambu mba kana. 480 a minzangala a xikina kuila kidi. Maji munzangala umoxi ua ditunu mukonda, “Nzambi” ngó u tena ku tambuijila o misambu ietu.
Ihi i u Banza? O kuila o misambu ietu ia tokala kua Jezú mba kua Nzambi? * phala ku tambuijila, kia dianga tua-nda di longa kiebhi Jezú kia longo o maxibulu mê o ku samba.
JEZÚ UA TU LONGO KU SAMBA KUA NANHI?
Jezú ua tu longo ni kulondekesa kua nanhi tua tokala o ku samba.
ULONGELU UÊ: Saí dixibulu ua bhingi kua Jezú: “Ngana, tu longe o kusamba.” Jezú uambe: “Ki mu samba, muila kiki: Tata ietu.” (Luka 11:1, 2) Mu Diskursu dia bhange ku Mulundu, Jezú ua longo ué o athu o ku samba. Muéne uambe: ‘sambele-nu tat’enu.’ Muéne uambe uê: “Tat’enu uejiia kiá ima ioso i mua bhindamena, kioso enu kiluua ngó mu bhinga.” (Matesu 6:6, 8) Mu usuku ande dia kufua, Jezú uambe ku maxibulu mê: “Kioso ki mu bhinga Tata mu dijina diami, muène u mi bhana-kiu.” (Nzuá 16:23) Kienhiki, Jezú ua tu longo ku samba kua tat’etu Jihova Nzambi
PHANGU IÊ: Mu ima ia kexile mu longa, Jezú ua sambe mudiê: “Nga ku ximana Tata, Ngana ia diulu ni ixi.” (Luka 10:21) Mu kithangana kiéngi, “Jezú anga u bhetula mesu bhulu, uixi: Tata, nga ku sakidila kuma eie ua ng’ivu.” (Nzuá 11:41) Mu disukilu dia muenhu ué, muéne ua sambe: “Tata nzumbi iami nga i bhana bhu maku mé.” (Luka 23:46) Mu ku samba kua Tat’ê ia diulu
O JIKIDISTÁ JA DIANGA AKEXILE MU SAMBA KUA NANHI?
Kioso Jezú kia vutuka ku diulu, o maxibulu mê akexile mu a zukutisa kuala jinguma jê. (Ikalakalu 4:18) Kienhiki, ene a sambe, maji kua nanhi? “Iá, ki a zubha ku k’ívua, a zangula dízui mu kusamba kua Nzambi”, ene a bhingi phala Nzambi ku a kuatekesa “mu dijina dia Selevende ié Ukôla, Jezú.” (Ikalakalu 4:24, 30) O maxibulu a kaiela o milongi ia Jezú ia lungu ni ku samba. Ene a sambe kua Nzambi, kana kua Jezú.
Mu ku bhita mivu, o poxolo Paulu ua soneka kiebhi muéne ni akua exile mu samba. Mu ku soneka ku jiphange, muéne uambe: “Tua mu sakidila Nzambi, Tata ia Ngana ietu Jezú Kristu, kioso ki tu kala mu ku mi sambela jinga enu.” (Kolose 1:3) Phaulu ua sonekena o Jikidistá ni akuâ kuila a tokalele “kusakidila jinga ima ioso kua Nzambi, muène Tata, mu dijina dia Ngana ietu Jezú Kristu.” (Efezo 5:20) Ni izuelu ienií, tu mona kuila Phaulu ua suínisa akuâ kusamba mu “kusakidila jinga ima ioso kua Nzambi”
Kala o Jikidistá ja dianga, tu tena kulondekesa o henda ietu kua Jezú, mu ku kaiela o milongi iê ia lungu ni ku samba. (Nzuá 14:15) Kioso ki tuia mu samba kua tat’etu ia diulu
^ kax. 3 O Bibidia izuela kuila, Jezú ka soko ni Nzambi. Phala kuijiia dingi tanga o kibatulu kia 4 mu divulu Mu Kidi Ihi i Longa o Bibidia? a di bhange ku Jimbangi ja Jihova.
^ kax. 11 Phala Nzambi ku xikina o misambu ietu, tua tokala ku bhanga nguzu mu ku belesela o itumu iê. Phala kuijiia dingi tanga o kibatulu kia 17 mu divulu Mu Kidi Ihi i Longa o Bibidia?


text:
Iebhi o Vondadi ia Nzambi ia Lungu N’etu?
KIOSO ki u tanga o Jurnale, mba uívua minangu mu mutelembe ua izuzumbia, uivua jingolokela javulu ja lungu ni ngela, usuéia ni ujibhangânga. Nange eie ua mu tala hadi iavulu mukonda dia uhaxi mba ua fundu ndandu.
Dibhuidise:
O kuila kiki kiene kia mesena Nzambi phal’eme ni muiji uami?
Kuebhi ku ngi tena kusanga o kikuatekesu phala ku dibhana ni maka?
O kuila ku hádia kua-nda kala kutululuka kua kidi?
O Bibidia i tambuijila kiambote o ibhuidisu íii.
O BIBIDIA I LONGA KUILA NZAMBI UA-NDA BHANGA O IMA ÍII MU IXI.
O athu ka-nda kuívua dingi ndolo, kukuka mba kúfua.—Dijingunuinu 21:4
“Inema ia kà tuka-tuka, kala jimbambi.”—Izaia 35:6
“O mesu a ifofo a kà jikuka.”—Izaia 35:5
O madifundu a-nda kua fukununa.—Nzuá 5:28, 29
Sé-ku muthu ua-nda kata dingi.—Izaia 33:24
Athu oso mu ixi a-nda kala ni kudia kuavulu.—Jisálamu 72:16
KATULA MBOTE KU ILONGESU IA BIBIDIA
Nange u fika kuila o ima i ua tange ku mbandu ja dianga ja divulu didi, nzoji ngó. Maji Nzambi ua kanena kuila ku hádia muéne ua-nda bhanga muene o ima íii mu ixi, o Bibidia i tu tangela kiebhi muéne kia-nda bhanga kiki.
Maji ki kiene ngó ki bhanga o Bibidia. I tu tangela ué ihi i tua tokala o kuijiia phala tu tene kusanguluka ni kuzediua ku muenhu. Xinganeka bhofele ku ima i ku thandanganhesa. Nange ima kála kitadi, maka ku muiji, kukata mba o kúfua kua muthu u ua zolo. O Bibidia i tena ku ku kuatekesa kudibhana ni maka enhá, i tena ué ku ku konda o malamba mu kutambuijila o ibhuidisu kála íii:
Kiebhi ki tu tena kudibhana ni maka a moneka ku muenhu uetu?
O kuila ku hádia tua-nda tena kumona dingi o jindandu jetu jáfu?
Mukonda diahi tu tena kudielela kuila Nzambi ua-nda kumbidila ioso ia kanena?
Mu kutanga o divulu didi, eie ua mu londekesa kuila ua mesena kuijiia o ilongesu ia Bibidia. O divulu didi dia-nda ku kuatekesa. Kala kaxi kala ni ibhuidisu ia-nda ku kuatekesa kutendela kiambote o Bibidia. Jimidi ni jimidi ja athu a uabhela kudilonga o Bibidia ni Jimbangi ja Jihova. Tua mesena kuila eie ué u ki uabhela. Nzambi a ku besoale kioso ki ua-ndaia ni kuijiia o ilongesu ia Bibidia!


text:
KIBATULU KUINHI NI KIIADI
Kiebhi ki u Tena Kukala Dikamba Dia Nzambi?
1, 2. A nanhi exile o makamba a Jihova?
NANHI ua mesena u kala kamba diê? Muthu ua mu uabhela. Muthu u dibhana-né kiambote muéne ué u dibhana kiambote n’eie. Muthu uala ni ukexilu ni ídifua i ua uabhela.
2 Jihova Nzambi ua solo athu phala kukala makamba mê. Mu kifika Mbalahamu uexile dikamba dia Jihova. (Izaia 41:8; Tiiaku 2:23) Jihova ua zolele ué Davidi. Muéne uambe kuila Davidi ‘muthu ua mu zelela ku muxima.’ (Ikalakalu 13:22) O polofeta Daniiele uexile muthu ‘a mu zolele kinene’ kua Jihova.—Daniiele 9:23.
3. Mukonda diahi Mbalahamu, Davidi ni Daniiele exile makamba a Jihova?
3 Kiebhi o Mbalahamu, Davidi ni Daniiele a kituka makamba a Jihova? Jihova uambela Mbalahamu: “Mukonda ua tumaka dízui diami.” (Dimatekenu 22:18) Jihova u kala ni ukamba ni athu a mu belesela ni muxima uoso. Katé muene o ifuxi i tena kukala ni ukamba ni muéne. Jihova ua jimbulula o kifuxi kia Izalaiele: “Bhanenu mátui ku dízui diami eme ngi kale ngi Nzambi ienu, enu mu kale mu mundu uami.” (Jelemiia 7:23) Kienhiki-phe eie ua tokala ué u belesela Jihova se ua mesena kukala kamba diê.
JIHOVA U LANGA O MAKAMBA MÊ
4, 5. Kiebhi Jihova kiene mu langa o makamba mê?
4 O Bibidia izuela kuila Jihova ua mesena ‘kulondekesa o kusuína kuê mu ku kudila ió oso ala ni muxima ua tenena kua muéne.’ (2 Malunda 16:9) Mu divulu dia Jisálamu 32:8, Jihova u kanena o makamba mê: “Ngi ku longesa, ngi ku [idikisa] njila ioso ia fuama ku iila; ngi kubhana kaiula, kuma nga ku te muene diesu.”
5 Kuene nguma ia dikota ua mesena ku tu fidisa kukala ni ukamba ni Nzambi. Maji Jihova ua mesena ku tu langa. (Tanga Jisálamu 55:22.) Mukonda tu makamba a Jihova, tu mu sidivila ni muxima uoso. Tu mu naminina né muene mu ithangana ia bhonzo. Tuala ué ni kidielelu kia kexile na-kiu o mukuá Jisálamu. Muéne ua soneka ia lungu ni Jihova: “Mukonda dia muene ku ng’imanena bhua zukama, ki bhuala u tena ku ngi lundumuna.” (Jisálamu 16:8; 63:8) Ihi ia mu bhanga Satanaji phala ku tu fidisa kukala ni ukamba ni Nzambi?
SATANAJI UA TATELA NZAMBI
6. Ihi iambe Satanaji ia lungu ni athu?
6 Mu kibatulu kia 11, tua dilongo kuila Satanaji ua tatela Jihova, uambe kuila muéne mukuá makutu, mukuá mangonha, kehela Adá ni Eva kusola o ima ia mesenene. O divulu dia Jobe di tu longa kuila Satanaji ua tatela ué o athu a mesena kukala makamba a Nzambi. Satanaji uambe kuila o athu ene mu bheza Nzambi mukonda dia ima iene mu a bhana Muéne, maji ka Mu zolo mu kidi. Satanaji uambe ué kuila, muéne u tena ku sondolola muthu uoso-uoso kua Nzambi. Tu dilonge ihi i tu longa o phangu ia Jobe ni kiebhi Jihova kia mu lange.
7, 8. (a) Kiebhi Jihova kia monene Jobe? (b) Ihi ia zuela Satanaji ia lungu ni Jobe?
7 Nanhi uexile Jobe? Muéne uexile diiala diambote, uexile ku muenhu 3.600 a mivu kudima. Jihova uambe kuila, mu kithangana kienhokio, mu ixi ki mu kexile muthu kála Jobe. Muéne uexile ni kijingu kua Nzambi, iu ua zembele o ima ia iibha. (Jobe 1:8) Jobe uexile dikamba dia kidi dia Jihova.
8 Satanaji ua tatela Jobe kuila ka kexile mu bheza Nzambi mukonda dia henda kana. Satanaji uambela Jihova: “Manhi eie ku mu izalesa ni jimbote, ni muene ni dibhata diê dioso ni ioso iala na-iu? O kikalakalu kia maku mê eie ua ki zediuisa, o ibhaku iê ia sokoloka mu ngongo. Maji zènga hanji ngó o lukuaku luê, u mu kuate ku ioso iala na-iu, u tale se ka-nda ku ku xonguena bhu pholo iê.”—Jobe 1:10, 11.
9. Jihova uehela Satanaji kubhanga Ihi?
9 Satanaji ua tatela Jobe kuila, ua kexile ngó mu bheza Jihova mukonda Muéne ua kexile mu mu besoala kiavulu. Satanaji ua zuela ué kuila, muéne ueji tena kusondolola Jobe kua Jihova. Jihova ka xikina o izuelu ia Satanaji, maji ua mu bhana kithangana phala kupolovala Jobe se mu kidi ua kexile mu bheza Jihova mukonda dia henda mba kana.
SATANAJI U POLOVALA JOBE
10. Kiebhi Satanaji kia polovala Jobe ni ihi ia bhange Jobe?
10 Satanaji ua dianga kujibha o ibhaku ioso ia Jobe. Mu kukaiela ua jibha o jiselevende ja Jobe. Jobe ua xala sé kima. Mu kusuka-ku, Satanaji ua tumikisa kitembu kia jibha o dikuinhi dia an’a Jobe. Maji Jobe ua suína mu kubheza Jihova. “Mu ima ioso iii Jobe ka tela-mu kituxi, mba u ta ngó mulonga uoso-uoso kua Nzambi.”—Jobe 1:12-19, 22.
11. (a) Ihi dingi ia bhange Satanaji kua Jobe? (b) Ihi ia bhange Jobe?
11 Satanaji ka bhuila. Muéne uambe dingi kua Nzambi: “Mu kuate hanji mu ifuba ni mu misuínhi, u mone mba ka-nda ku ku xonguena muéne bhu pholo ié!” Kienhiki-phe Satanaji ua kuama Jobe ni uhaxi ua dikota. (Jobe 2: 5, 7) Né kiki Jobe ka xisa Jihova. Muéne uambe: “Katé bhu nga kà fuila, nuka nga ká sanduka mu kidi kiami!”—Jobe 27:5.
12. Kiebhi kia londekesa Jobe kuila Satanaji mukua makutu?
12 Jobe kejidile kuila a mu tatela, kejidile ué se mukonda diahi ua kexile mu tala hadi. Muéne ua kexile mu banza kuila Jihova muéne ua kexile mu mu bhekela o ibhidi. (Jobe 6:4; 16:11-14) Maji né kiki Jobe ua kolokota mu ufiiele uê kua Jihova. Ki ku kexile dingi phata. Jobe kexile mukua luímbi. Muéne uexile dikamba dia Nzambi mukonda ua Mu zolele. O ima ioso ia iibha ia zuela Satanaji iexile ngó makutu!
13. Ihi ia tambula Jobe mukonda dia kukolokota mu ufiiele uê?
13 Sumbala Jobe kejidile o maka akexile mu bhita ku diulu, maji muéne ua naminina kua Nzambi iu ua londekesa kuila Satanaji muthu ua iibha. Jihova ua besoala Jobe mukonda dia kukolokota mu ku mu bheza.
KIEBHI KIA KU TATELA SATANAJI?
14, 15. Ihi ia zuela Satanaji ia lungu ni athu?
14 Eie u tena kudilonga phangu mu ima ia bhiti ni Jobe. Lelu Satanaji ua mu tu tatela kuila tua mu sidivila ngó Jihova mukonda dia ima ia tu bhana Muéne. Mu divulu dia Jobe 2:4, Satanaji uambe: “O muthu ioso iala na-iu u i bhana mu ku kula o muenhu uê.” Kienhiki Satanaji u tatela athu oso ki kala mala mba ahatu, kuila akua luímbi, ka tatela ngó Jobe, kana. Kua bhiti kiá jihama ja mivu tundé kiafu Jobe, maji Satanaji uene hanji mu xonguena Jihova ni kutatela o jiselevende jê. Mu kifika, o divulu dia Jisabhu 27:11, di zuela: “Dimuka mon’ami, u tanese o muxima uami, phala ngi kale ni kia ku vutuila oso a ngi [sebhulula.]”
15 Eie u tena kusola kusidivila Jihova ni kukala kamba Diê dia fiiele, ni kulondekesa kuila Satanaji mukua makutu. Né muene se kubhinga kulungulula o ukexilu uê phala kukala ni ukamba ni Nzambi, kiene o kima kia beta-o-kota ki ueji sola! O kubhanga kiki maka a dikota, Mukonda Satanaji uamba kuila eie ki ua-nda kala fiiele kua Nzambi kioso ki u kala mu ibhidi. Muéne u bhanga ioso phala ku tu nganala, phala tuehe kubheza Nzambi. Kiebhi kiene mu bhanga kiki?
16. (a) Jindunge jahi jene na-ju Satanaji phala kufidisa o athu kusidivila Jihova? (b) Ihi ieji bhanga Diabhu phala ku ku fidisa kusidivila Jihova?
16 Satanaji uala ni jindunge javulu phala ku tu fidisa kukala makamba a Nzambi. Muéne u mesena ku tu kuata kála o “hoji iala mu zuma, u nhunga jinga mu jimbandu . . . mu kusota uoso a mu dia.” (1 Phetele 5:8) Ku diuane se makamba mê mba jindandu jê ni athu amukua, a mesena ku ku fidisa kudilonga o Bibidia ni kubhanga o ima ia iuka. Nange u divua kála a mesena ku ku kuata. * (Nzuá 15:19, 20) Satanaji u “di bhangesa kála anju ia mukengeji.” (2 Kolindo 11:14) O ndunge ia mukua ia Satanaji, o ku tu bhangesa kubanza kuila tu athu a iibha, ki tuala ni valolo, nuka tua-nda tena kusidivila Nzambi.—Jisabhu 24:10.
BELESELA O ITUMU IA JIHOVA
17. Mukonda diahi tua tokala kubelesela Jihova?
17 Kioso ki tu belesela Jihova, tu londekesa kuila Satanaji mukua makutu. Ihi ia-nda tu kuatekesa kubelesela Nzambi? O Bibidia izuela: “Zola-phe Jihova Nzambi ié ni muxima ué uoso, ni muenhu ué uoso, ni nguzu ié ioso.” (Matendelelu 6:5) Tu belesela Jihova mukonda tua mu zolo. Kioso ki tuia ni kuzola Jihova, tua-nda mesena kubhanga ioso ia tu bhinga. O poxolo Nzuá ua soneka: “O henda ia kuzola Nzambi inhi’íi, o kualuka o ijila iê. O ijila iê-phe ki ia bhonzo ku i aluka.”—1 Nzuá 5:3.
18, 19. (a) Ima iahi izuela Jihova kuila ima ia iibha? (b) Kiebhi ki tuejiia kuila Jihova ka tu bhingi kima kia tundu o nguzu ietu?
18 Maji ima iahi i zuela Jihova kuila ki tu tokala ku i bhanga? Saí ima tu i sanga mu kaxa, “ Zemba o Ima ia Zembe Jihova.” Ku dimatekenu nange u banza kuila o ima iii ki ia iibha kana. Maji kioso ki u tanga o jivelusu ja Bibidia, ni ku ji xinganeka, ua-nda mona o unjimu ua ku belesela o itumu ia Jihova. Ua-nda mona ué kuila saí ima i ua tokala ku lungulula ku muenhu uê. Sumbala saí ithangana kia-nda ku bhonza, maji se u bhanga kiki ua-nda kala ni kutululuka ni kusanguluka kuijila mu kukala ni ukamba ni Nzambi. (Izaia 48:17, 18) Kiebhi ki tuejiia kuila ki ki bhonzo ku lungulula o ukexilu iú?
19 Jihova ka tu bhingi kubhanga kima kia tundu o kutena kuetu. (Matendelelu 30:11-14) Mukonda muéne dikamba dia kidi, muéne ua beta ku tuijiia etu ndenge. Muéne uejiia o ima i tu tena kubhanga ni ima ki tu tena ku i bhanga. (Jisálamu 103:14) O poxolo Phaulu ua tu suínisa: “O Nzambi-phe kizuelu kiê u ki kumbidila, kehela ku mi tendala mu kima kia túndu o nguzu ienu. Maji kioso k’iza o tendasá, Nzambi u mi bhana nguzu phala mu tene kubhalakata, ni ditundilu dia kutena kubhita.” (1 Kolindo 10:13) Tu tena kudielela kuila Jihova ua-nda tu bhana nguzu ia kubhanga o ima ia iuka. Muéne ua-nda kubhana “o nguzu i lenda,” phala ku ku kuatekesa kudibhana ni ibhidi. (2 Kolindo 4:7) Kioso kia mono o kikuatekesu kia Jihova mu ithangana ia jiphaxi, Phaulu uambe: “Ima ioso nga soko na-iu mua Kristu ió mukua ku ngi bhana o kutena.”—Filipe 4:13.
DILONGE KU ZOLA IA ZOLO NZAMBI
20. Ídifua iebhi i ua tokala kukala na-iu ni mukonda diahi?
20 Se tua mesena kukala ni ukamba ni Jihova, tua tokala kueha o ima ia iibha ia zuela Jihova, maji tua tokala kubhanga dingi kima. (Loma 12:9) O makamba a Nzambi a zolo o ima ia zolo muéne. Kála o ima i tu sanga mu divulu dia Jisálamu 15:1-5. (Tanga.) O makamba a Jihova a fikisa o idifuá iê, ni kulondekesa ‘henda, ngalasa, kutululuka, kuxididika, kulenduka, kubhanga mbote, kukala fiiele, Kubelesela, ni ku di tumina jihânji.’—Ngalásia 5:22, 23.
21. Kiebhi ki u tena kudilonga kulondekesa o idifua ia zolo Nzambi?
21 Kiebhi ki u tena kudilonga kulondekesa o ídifua íii iambote? Ua tokala kudilonga ihi ia zolo Jihova mu kutanga ni kudilonga o Bibidia ithangana ioso. (Izaia 30:20, 21) Kioso ki uia ni kudilonga, o henda iê kua Jihova ia-nda dibandekesa, mu kukala ni henda íii, ua-nda mesena ku mu belesela.
22. Ihi i ua-nda tambula se u belesela Jihova?
22 O ima i ua-nda bhinga ku lungulula ku muenhu uê, ia difu ni kuzula o izuatu ia xidi ni kuzuata izuatu ia zele. O Bibidia izuela kuila eie ua tokala kuzula ‘o muthu uokulu’ ni kuzuata “muthu uobhe.” (Kolose 3:9, 10) Sumbala ki bhonza o kubhanga kiki, maji se tu belesela Jihova, muéne-phe u tu kanena ku tu ‘besoala.’ (Jisálamu 19:11) Sola kubelesela Jihova phala kulondekesa kuila Satanaji mukua makutu. Kana kusidivila ngó Jihova mukonda dia mabesá u ua-nda tambula ku hádia, maji mu sidivile mukonda dia henda. Se u bhanga kiki ua-nda kala u dikamba dia kidi dia Nzambi!
^ kax. 16 Kiki ki kilombolola kuila Satanaji muéne uene mu funhisa o athu a mesena ku ku fidisa kudilonga o Bibidia. Maji Satanaji muéne “o nzambi iaiibha ia mundu iú” ni kuila “o mundu uoso-phe [uala mu kutena kuê].” Mukonda dia kiki, ki tu tokala kudiuana se kumoneka muthu ua mesena ku tu fidisa kusidivila Jihova.—2 Kolindo 4:4; 1 Nzuá 5:19.


text:
Musoso 108: Mu Njila Ia Damásku
EIE UEJIIA se iú, ua zeka bhoxi nanhi? Saúlu. Lembalala kuma, muéne ua kuatele o izuatu ia maiala a takuile o matadi kua Xitevá. Tala o mukengeji ua mu bhenha! Ihi ia mu bhita?
Kioso kia zubha ku jibha Xitevá, Saúlu ua tuamena mu zukutisa akaiedi a Jezú. Muéne uakexile mu bokona dibhata ni dibhata ni uakexile mu ku a koka katé mu kaleia. Kienhiki, maxibulu avulu akexile mu lengela mu jimbanza jengi, ni ku kolokota mu kuboka o “njimbu iambote.” Maji Saúlu uendele ué mu jimbanza ja kamúkua mu sota o akaiedi a Jezú. Kienhiki, muéne uala mu njila ia Damásku. Maji mu njila mua bhiti madiuanu:
Mu kithangana kieniókio, o mukengeji ku diulu ua bhenha kua Saúlu. Muéne ua dibhale bhoxi, kála ki tua mu mona bhabha. Kienhiki o dízui dixi: ‘Saúlu, Saúlu! Mukonda diahi ua mu ngi zukutisa?’ O maiala akexile ni Saúlu evu o dízui, a mono ué o mukengeji, maji ene ka kexile mu di tendela se ihi ia zuela.
Saúlu uebhula, ‘Ngana, eie nanhi?’
O dízui dixi, ‘Eme Jezú, ua mu mu zukutisa.’ Jezú uambe kiki, mukonda kioso Saúlu kia kexile mu zukutisa o akaiedi a Jezú, kia kexile kala ua mu ki bhanga kua Jezú.
Kienhiki Saúlu uebhula: ‘Ihi nga tokala ku bhanga, Ngana?’
Jezú uixi, ‘Balumuka, ndé katé ku Damásku.’ Kuenhoko a-nda ku tangela ihi iu ua tokala ku bhanga.’ Kioso Saúlu kia balumuka, kia jikula o mesu, muéne katenene ku mona kima. Ua kexile kafôfo! O maiala akexile mu kuenda nê, a mu kuata mu lukuaku, ni a muendesa katé mu Damásku.
Jezú ua tangela-phe o dixibulu diê mu Damásku, uambe: ‘Ananiia, Balumuka. Ndé mu njila a ixana kadilu. Mu dibhata dia Juda uebhula diiala a mu ixana Saúlu. Eme nga mu solo phala ku kala selevende iami ia kazola.’
Ananiia ua belesela. Kioso kia sange Saúlu muéne ua tula o maku ku thandu diê, iu uambe: ‘O Ngana ua ngi tumu kokué phala u mone dingi, ni u kale ni nzumbi ikôla.’ Mu kithangana kieniókio, kima kia difuangana ni ibalabala ia tundu ku mesu a Saúlu, kienhiki muéne ua tenene dingi ku mona.
Saúlu a mu bhana o ku tena kua kubokela athu mu jixi javulu. Muéne a muijidile mu dijina kála poxolo Phaulu, kála ki tua-nda dilonga maka alungu ni muéne. Kia dianga, ndoko hanji tu tale se ihi Nzambi ia tumina Phetele ku bhanga.
Ikalakalu 8:1-4; 9:1-20; 22:6-16; 26:8-20.
Ibhuidisu
- Ihi ia bhangele Saúlu kioso kiafú Xitevá?
- Kima kiahi kia madiuanu kia bhitile kioso Saúlu kia kexile mu njila ia Damásku?
- Ihi Jezú ia tumina Saúlu ku bhanga?
- Ilongesu iahi ia bhele Jezú kua Ananiia, ni kiebhi Saúlu kia tenene dingi ku mona?
- Saúlu a muijidile mu dijina diebhi, ni kikalakalu kiahi kia tambuile?
Ibhuidisu ia mukua
- Tanga Ikalakalu 8:1-4.
Kiebhi o kizukutisu kia kilunga kia Jikidistá kia ubhe kia sidivila phala ku muangana o kixikinu kia Jikidistá, ni kima kiahi kia difuangana iene mu bhita mu izuua ia lelu? (Ikalakalu 8:4; Iza. 54:17)
- Tanga Ikalakalu 9:1-20.
Ikalakalu iahi itatu ieji tambula Saúlu kála kia mu tangele Jezú? (Ikalakalu 9:15; 13:5; 26:1; 27:24; Lom. 11:13)
- Tanga Ikalakalu 22:6-16.
Kiebhi tu tena ku kala kála Ananiia, ni mukonda diahi kiki kia beta-kota? (Ikalakalu 22:12; 1 Tim. 3:7; 1 Phe. 1:14-16; 2:12)
- Tanga Ikalakalu 26:8-20.
Kiebhi o ku xikina kua Saúlu kala Kidistá ki sidivila phala ku suínisa lelu oso a kala ni maiala mba ahatu ki jikidistá? (Ikalakalu 26:11; 1 Tim. 1:14-16; 2 Tim. 4:2; 1 Phe. 3:1-3)